"Pasaportearen zenbakiaren arabera ateratzen gara kalera Panaman, osasun neurri zorrotzengatik" - Orio - Karkara.eus\n"Pasaportearen zenbakiaren arabera ateratzen gara kalera Panaman, osasun neurri zorrotzengatik"\nIzaro Altzibar 2020-06-03 16:23\nArkitektura beka batek eraman zuen Panamara Joseba Verhegge. Pandemiak bertan harrapatu du, eta lanean zebilen proiektua bete-betean gelditu da. Agintariek konfinamendu neurri zorrotzak hartu dituztela azaldu du Verheggek, eta esaterako, orain arte alkohola erostea debekatuta egon dela kontatu du.\nZertara joan zara Panaman?\nGlobal Trainning bekarekin etorri nintzen urtarrilean, arkitektura estudio batera, Panama hirira. 30 pisuko etxebizitza batzuk diseinatzeari ekin nion iristean; hiriko eraikin guztiak oso altuak dira hemen. Lehenengo faseetan aritu naiz, bekadun moduan etorri naizelako. BIM masterra egin nuen, (Eraikitze Informazio Eredua) planoak egiteko sistema berri batean oinarritzen da. Aspaldi, eskuz egiten ziren arkitektura marrazkiak, gero, ordenagailuz hasi ziren egiten planoak, eta gaur egun, hiru dimentsioko modeloak egiten dira ordenagailuan, eta informazio guztia biltzen du plano bakar batek. Diseinuko elementu bakoitzaren informazioa jasotzen du plano bakar batek horrela. Sistema horrek ahalbidetzen du proiektu batean lanean dauden guztiek informazioa leku berean biltzea eta elkarren arteko komunikazioa errazagoa izatea. Analisi teknikoak, aurrekontuak eta halakoak egitea ere errazten du metodo horrek, eta akatsak saihesten ditu aldi berean. Sistema hori mundu osoko arkitektura enpresa gehienetara ari da sartzen, eta hori da egin nuen masterraren funtsa.\nPandemia iritsi artean diseinatze lanetan genbiltzan, eta orain blokeatuta dago proiektua. Eraikin hauek egin behar zituen bezeroak atzera egin du momentuz, ez dakielako pandemiak utziko duen krisiarekin salduko dituen eraikiko dituen etxebizitzak. Gainera, kontratua sinatzear genuen pandemia iritsi zenean, eta beraz, bezeroa atzera botatzen bada, orain arte egindako lana alferrikakoa eta doakoa izango da. Hau bukatzean, bezeroak erabaki beharko du aurrera jarraitu edo ez, eta merkatuaren arabera hartuko du erabakia, etxebizitzak saltzea baita bere helburua. Beste proiektu batzuetan ere banabil murgilduta, eta zenbait kontratu sinatuta daude; beraz, zerbait kobratuko dut behintzat. Arkitektura munduan, horrela izaten da askotan. Proiektu askotarako diseinatzen dugu doan, eta lehiaketetara aurkezten gara. Lehiaketa irabaziz gero, diru asko irabazten da, baina bestela, doan diseinatzen jarraitu behar da. Konfinamenduan ere lehiaketa batera aurkeztu ginen, etxetik lan eginez, eta irabazi egin dugu, baina proiektua ez da hasiko pandemiaren krisia bukatu arte.\nNolakoak izaten dira lehiaketak?\nDesberdinak dira obra publikoak edo pribatuak izan. Irabazi berri dugun lehiaketa, adibidez, pribatua da. Kasu hauetan, bezeroa herrialdeko hainbat arkitektura estudiorekin jartzen da harremanetan, eta buruan duen proiektua aurkezten du: zer den eraiki nahi duena, zer lur eremutan… Orduan, denbora epe bat ematen zaio estudioari proposamen bat aurkezteko, eta bezeroak arkitektura estudio guztien planoak jaso ondoren, bat aukeratzen du aurrera jarraitzeko. Kasu hauetan, doan egiten da lana kontratua sinatu arte.\nArkitekturaren etorkizunean eragingo du osasun krisi honek?\nKonfinamendua bukatzean obrak berriro hasiko direla uste dut. Hemen geldirik daude une honetan, baina ezarri dituzte arinaldiko faseak, eta eraikuntzak laster hasiko dira. Publikoak gaur hasi dira, eta pribatuak aurrerago jarriko dira martxan. Nire kasuan, aurrerago zeri ekin pentsatzen ari nintzen, baina ez da une ona lana topatzeko.\nZein da COVID-19aren egoera Panaman?\n8.500 kutsatu daude baieztatuta herrialde osoan, eta 250 pertsona hil dira. Esan behar dut hemengo neurriak Euskal Herrikoak baino askoz ere zorrotzagoak direla. Emakumeak, adibidez, astelehen, asteazken eta ostiraletan irten daitezke kalera, eta gizonezkoak, berriz, astearte eta ostegunetan soilik. Hasiera batean, larunbatetan ere irten gintezkeen gizonezkoak, baina zigor modura, egun horretan ateratzea debekatu zuten agintariek, ustez gaizki portatu ginelako. Gainera, irteteko ordutegi zehatzak ditugu herritar guztiok, pasaporteko zenbakiaren araberakoa. Nire kasuan, goizeko 06:30etik 08:30era irten naiteke erosketak egitera, astearte eta ostegunetan, besterik ez. Beldurra ematen du kalera ateratzeak, maskaren erabilera derrigorrezkoa da, eta isunak jartzen dituzte erabili ezean. Poliziak eta kontrolak daude bazter guztietan, eta supermerkatuetan ere pasaportea eskatzen dute. Aurrekoan ordutegiz kanpo itzuli nintzen autoan, eta atzealdean ezkutatuta joan behar izan nuen. Pasada bat da. Zorionez, Alemaniako bi lagunekin bizi naiz, eta ondo moldatzen gara.\nArinaldiko faseak ezarri dituzte?\nAsteburuan iragarri zuten arintze plana nolakoa izango zen. Datorren astean denda txiki batzuk zabalduko dira, eta hamar langile baino gutxiagoko enpresek lanari ekingo diote berriz. Herritarron konfinamendua, baina, bere horretan mantenduko da lehenengo fasean ere. Ez du zentzu gehiegirik, astean lau ordu ditugu guztia egiteko, ez dugu denborarik izango denda txikietara joateko. Datozen faseei buruz ez zuten datarik iragarri, hala ere. Gainera, konfinamendu hasieran alkohola debekatu zuten; ezinezkoa zen alkohola erostea inon. Batzuen iritziz, poliziarekin arazoak ekiditeko hartu zuten erabakia agintariek, eta beste batzuen esanetan, gobernuak ematen dituen diru-laguntzak alkoholean ez gastatzeko neurria da. Hemen jende asko dago egunean egunekoarekin bizitzen, eta estatua 80 dolarreko diru-laguntzak ematen ari da beharra duten biztanleei. Beraz, batzuen ustetan, diru hori alkoholean ez gastatzeko debekatu dute salmenta. Ostiralean neurri hori aldatu zuten, eta sei garagardo erosteko aukera dago orain biztanleko. Ez dakigu ziur nola izango den arintzea, egunkariek gauzak esaten dituzte, baina gero gezurra izaten dira batzuetan, dokumentu ofizial faltsuak ere zabaltzen dira... Ezjakintasuna dago oro har.\nHorrelako neurriekin ez dira kutsatu berri asko egongo…\nKutsatuak kontrolpean daude. Konfinamendua hasi zenean ere oso kasu gutxi zeuden, eta ospitaleak edukieraren %50ean daude.\nNoiz duzu etxera itzultzeko asmoa?\nUztaila erdialdera itzuliko naiz, anaia ezkontzen delako, eta momentuz aurrera doalako ezkontza. Ez dut hegaldia hartu oraindik, baina salgai daude ekaina erdialdetik aurreragoko txartelak. Osasun krisia hasi zenean, beka berarekin etorri ziren beste bi lagunekin nengoen, eta pandemia hasi zenean itzultzeko aukera eskaini ziguten. Nik geratzea erabaki nuen, baina lagunetako batek itzultzea erabaki zuen. Nahikoa arazo izan zituen hegaldia hartzeko; justu-justuan hartu zuen enbaxadak jarri zuen azken hegaldia.


Premiamendu-probidentziaren aurkako errekurtsoa\nPremiamendu-probidentziaren kontrako errekurtsoa.\n* Premiamendu probidentzia: borondatezko epealdiaren ondoren ordaindu gabeko zorrak kobratzeko administrazioak erabiltzen duen prozedura.\nEdozein pertsona fisiko edo juridikok edo horien ordezkariren batek (dagokion baimenarekin).\n38/2006 Foru Dekretua, abuztuaren 2koa, Gipuzkoako Lurralde Historikoko Zergabilketa Erregelamendua onartzen duena\nJakinarazpena pertsona interesdunari\nPremiamenduzko probidentziaren aurka agertzeko ondoko arrazoiak onartuko dira soilik:\na) Zorra erabat amaitzea, edo ordainketa exijitzeko eskubidearen preskripzioa.\nb) Borondatezko epean zorra atzeratzeko, zatikatzeko edo konpentsatzeko eskatzea, edo zerga-bilketako prozedura etenda geratzeko beste arrazoi batzuk.\nc) Likidazioa ez jakinaraztea.\nd) Likidazioa deuseztatzea.\ne) Premiamendu-probidentziaren edukian zorduna edo zor premiatua identifikatzea eragozten duen akats edo hutsegitea.\n* Errekurtsoa jartzeak soilik ez dakar premiamenduzko prozedura etetea. Inpugnatutako probidentziaren exekuzioa automatikoki etenda geratuko da interesdunak eskatuta, baldin eta probidentziaren zenbatekoa bermatzen bada.


Finalean kalean ospakizunik ez egiteko eskatu du Jaurlaritzak | Kirola | Berria\nFinalean kalean ospakizunik ez egiteko eskatu du Jaurlaritzak\nBingen Zupiria bozeramaileak esan du ez litzatekeela jendearen ilusioa piztu behar "mobilizazio, pilaketa eta ospakizun handiekin". Ospatu beharrekoa etxean ospatzera deitu du, eta kaleko ospakizunak beste garai baterako uztera.\nAthleticen gabarra, 2015ean. / Luis Tejido/EFE Tamaina handiagoan ikusi\nEspainiako Kopako finaletan kalean ospakizunik ez egiteko eta etxean ospatzeko eskatu du Eusko Jaurlaritzak gaur. Realak eta Athleticek iazko finala jokatuko dute apirilaren 3an, eta Athleticek eta Bartzelonak aurtengoa 17an. Bingen Zupiria Eusko Jaurlaritzako bozeramaileak gaur eskatu du kaleko ospakizunik ez egiteko, eta ospatu beharrekoa etxean ospatzeko, jende pilaketarik izan ez dadin. "Ospakizunak etxean egitera deitu nahi dugu, pertsonen mugimenduak eta pilaketak saihestera, eta kalean egin beharreko ospakizunak beste noizbait egitera", esan du bozeramaileak.\nZupiriak aurreratu duenez, Jaurlaritzak ez die esango beste erakundeei zer egin behar duten eta zer ez, baina gogorarazi du Iñigo Urkullu lehendakariak eta Gotzone Sagardui Osasun sailburuak ohartarazi dutela nolako arriskua izango den hurrengo hilabeteetan. Hain zuzen, Zupiriak berak atzo jakinarazi zuen Jaurlaritzak ez duela ordezkaritzarik bidaliko Sevillara (Espainia): "Zaleak ezin badira joan, guk ere ez dugu han egon behar", esan zuen. Ikuslerik gabe jokatuko dira finalak, eta Zupiria ados dago erabakiarekin. "Horrela egin beharra dago", esan zuen.\nZupiriaren arabera, hurrengo hilabeteak ez dira egokiak izango ospakizun handietarako. Athleticen gabarraz ere mintzatu da, zenbait berritze lan egin ondoren gaur itsasadarrean probatu behar zutela eta. Ohartarazi du ezin dela jendearen ilusioa piztu mobilizazio, pilaketa eta ospakizun handiekin. "Osasun egoera hau nola gaindituko dugun pentsatzeko garaia da, inzidentzia tasa nola jaitsiko dugun ahalik eta gehien, iazko uztailean lortu genuen moduan".\n#UrFrogra ð;ÂÂ;ÂÂÂÂÂÂ¦ Agintari eskudunek hartzen dituzten erabakiekiko begirune handiz eta arduratsuak izanik, eta bi kirol-arerioekiko errespetu handienarekin @RealSociedad eta @FCBarcelona, Athletic Gabarrarekiko dugun ilusioa ere izugarria da. #BiziAmetsa pic.twitter.com/LFyLOyzn5Z\nGaur itsasoratu dute berriro Athleticek 1980ko hamarkadako tituluak ospatzeko erabili zuen gabarra. Itsas Museoan gordetzen dute, eta museoak berak probatu du. Hain zuzen, agintarien erabakiekiko begirunea eta ardura adierazi du Itsas Museoak, jakinik probatze hutsak ilusioa pizten duela Bilbon. Realarekiko eta Bartzelonarekiko errespetua adierazi dute, eta gehitu dute Athleticen gabarraren inguruko ilusioa "izugarria" dela.\nKopako finalerako elastikoa aurkeztu du Realak


Norberto Ojinaga: enpresen automatizazioaren eta digitalizazioaren erronkak eta aukerak - Euskaltel Blog\nNorberto Ojinaga: enpresen automatizazioaren eta digitalizazioaren erronkak eta aukerak\nNorberto Ojinaga Euskalteleko CTOak (Chief Technlogy Officer) hausnarketa bat egin du enpresek automatizazioaren eta digitalizazioaren arloan dituzten joerei, erronkei eta aukerei buruz, Zuzendaritzaren Garapenerako Elkarteak (ADP) antolatutako topaketa digital batean. Galiziako, Asturiasko eta Euskadiko ehun bat zuzendari bildu ziren foroan.\nErronka eta aukera horien giltzarri nagusiak honela laburbildu zituen Euskalteleko arduradun teknologiko nagusiak.\nEsan dezakegu pandemiak aldaketa handia ekarri duela, lehenengo egunetik, langileek telekomunikazioak erabiltzeko moduan?\nBai, zerbitzu askotan orain arteko erabilera-maila bikoiztu egin da. Hauek dira arrazoi nagusiak: telelan gehiago egitea eta, hartarako, elkarlanerako tresnen erabilera handitzea (Skype, Zoom, Webex, eta abar); etxean aldi berean Internet erabiltzen ari direnen kopurua handitzea (telelanaren, teletrebakuntzaren, aisialdiaren, streamingaren edo telebistaren bidez); eta banda zabala gero eta gehiago erabiltzea aisialdirako (eskaripeko bideoak, jokoak eta bilkura telematikoak).\nBaina garrantzitsuena ez da une jakin bateko hazkundea, baizik eta kontsumo-maila altu horiek egonkortu egin direla kasu askotan, baita konfinamenduaren baldintzak hain zorrotzak ez direnean ere: ikasleak ez daude etxean, langile askok bulegotik egiten dute lan jada, eta kalera irten gaitezke. Telekomunikazioak erabiltzeko ohitura berri horiek hor jarraitzen dute: geratzeko etorri dira.\nEnpresen digitalizazioak aurrerapen handia izan du testuinguru horretan. Digitalizazio-prozesua hasita zeukaten enpresek arrakasta handiagoz erantzun al diote garai horri?\nHala da, zalantzarik gabe. Laburbilduz, esan dezakegu digitalizazioak funtsezko bi esparrutan jarduten duela, eta aurreratuago dauden enpresak dagoeneko ari direla esparru horiek aktibatzen. Lehen esparrua bezeroekiko interakzioaren digitalizazioa da, eta horren barruan nabarmendu behar da beharrezkoa dela interakzio-modelo digital bat ezartzea egoera berezietarako —pandemia-garairako, esaterako—, enpresetan egoera zailak saihesteko. Interakzio- eta salmenta-eredu digitalik ezarrita ez zuten enpresek bizkortu egin behar izan dute prozesu hori, noiz eta konfinamendu-garaian. Eta ez gara salmentez soilik ari; digitalizazioa beti da beharrezkoa.\n“Digitalizazio-prozesua hasita zeukaten enpresek modu arrakastatsuagoan gauzatu ahal izango dute prozesu hori pandemiaren testuinguruan”\nBigarrena, prozesuen digitalizazioa eta datuak urrutitik atzitzea; beharrezkoa enpresen lan garrantzitsuenetarako. Horiek guztiek, ez lankideen arteko bilerak egiteko tresnek bakarrik, segurtatuta egon behar dute, eta urrutitik atzitzeko moduan.\nZer lehentasun dituzte enpresek prozesuen digitalizazioan eta automatizazioan? Zein prozesu edo arlo funtzional dira giltzarriak?\nBezeroekiko interakzioarekin lotutako prozesuetatik hasiko nintzateke: marketin digitalean, kanal ugari erabiltzeari, erabateko interakzioari eta bezeroaren eskuragarritasun handiagoari emango nioke lehentasuna; Business Intelligent-i —Data Analyticsi— dagokionez, berriz, eraginkortasun handiagoa bilatuko nuke negozio-ereduetan, bezeroa hobeto ezagututa; bezero-arretan, kanal askoko 24×7 zerbitzu digital baten aldeko apustua egingo nuke, zeinak, informazio-zerbitzu bat izateaz gain, aukera emango bailuke eragiketak, erreklamazioak, erabiltzailearen aldaketak eta gorabeherak eta bezeroak hasitako jardueren bilakaeraren denbora errealeko trazabilitatea egiteko. Zerbitzua ematearekin lotuta, berriz, hitzorduen autogestioari eta egoeren eta aurreikuspenen informazioari emango nieke lehentasuna.\n“Konfinamendu-agertoki batean bezeroekin interakzio digitalak izateko eredua garatzen ez duen enpresak lehiakorra izateari utz diezaioke denbora gutxian”\nSareko eta finantzetako prozesuen eta prozesu orokorren digitalizazioarekin eta automatizazioarekin jarraituko nuke. Sareari dagokionez, bezero-zerbitzuaren kalitatea monitorizatuko nuke, Big Datari, IoTri eta erabilera-ereduei esker. Finantza-arloari lotuta, alten, bajen, produktu-aldaketen, fakturazioaren eta finantza-kudeaketaren automatizazioan sakonduko nuke, kontrol- eta auditoretza-zedarriekin betiere. Alderdi orokorrekin lotuta, ezinbestekoa da urruneko sarbide seguruak izatea eta telelana kondizio onenetan egiteko behar den guztia zaintzea.\nZure ustez, zer behar dute langileak eta taldearen egiturak eraldaketa horretan eraginkorragoak izateko?\nGauzak erraz eta sinple azaltzea; ikusaraztea zer abantaila dituen eraldaketa digitalak, eta ikusaraztea, halaber, beharrezkoa dela. Teknologia berriak lagungarriak dira negozio-ereduetan aldaketa eragiteko; izan ere, aldaketa disruptiboak lortzeko bidea ematen dute, ezarritako ereduak zalantzan jartzen dituzte, uneko gaitasunak areagotzen dituzte eta ekonomia kolaboratiboa sustatzen dute (negozio berriak, merkatu gurutzatu berriak…).\n“Digitalizazioa funtsezkoa da erakundeen prozesuetarako eta enpresak funtzionatzeko behar dituen datuak urrunetik atzitzeko”\nZer oztopo teknologiko daude prozesuak automatizatzeko eta digitalizatzeko?\nOztopoak ez dira teknologikoak, teknologia inoiz baino eskurago baitago: konektagarritasun ona daukagu, hodeiak, big data, IoT, sentsorika, laguntza-plataformak… Oztopoak enpresen mentalizazioarekin eta benetako apustua ez egitearekin lotuta daude: ikusi behar dute eraldaketa honek abantaila eta onura asko ekarriko dizkiela maila guztietan. Nahiz eta konfinamenduak azkartu egin dituen erabaki horiek, erabilera-kasu objektiboak identifikatu behar dira oraindik, eta datu-interpretazioko aditu gehiago behar dira. Aldi berean, amaitutako proiektuen ordez, enpresek bere kabuz aurrera egin ahal izateko metodologiak eta tresnak eman behar zaizkie.\nZer garrantzi du Cloud Computing delakoak eraldaketa digitalaren prozesuan? Zer abantaila eta desabantaila ikusten dituzu?\nAbantailei dagokienez, sinergia operatiboak nabarmentzen dira. Haiei esker, prozesuei azkarrago eman dakieke neurri egokia, unean uneko beharrak, 24×7 motako mantentze-lanak edo langile kualifikatuak behar dituzten eragiketak kontuan izanda. Merkatuan, aukera oso onak eta eraginkorrak daude arlo horretan, eta, haiei esker, negozioaren beraren muina ez diren jarduerak “deszentralizatu” daitezke enpresatik.\nDesabantailak, berriz, datuen segurtasuna galtzeko beldurrarekin lotuak daude batez ere, nahiz eta alderdi hori are hobeto zaintzen den prozesu honekin, hodeiko eredu hibridoekin, erredundantzia fisiko eta logikoak dituzten komunikazio seguruekin etazibersegurtasunaren arreta orokorrarekin.\nZein dira aplikazio onenak mugikorretik lan egiteko? Enpresak\nSegurtasun Digitaleko Nafarroako lehen Topaketan parte hartu du Euskaltelek


"Agroekofeminismoari" buruzko hausnarketa bultzatuko da 'Etxaldeko Emakumeak' taldeak antolatutako topaketan - Aretxabaleta - Goiena.eus\n"Agroekofeminismoari" buruzko hausnarketa bultzatuko da 'Etxaldeko Emakumeak' taldeak antolatutako topaketan\nAinhoa Arana 2020-10-14 16:16\nArgazkia: Etxaldeko Emakumeak.\nOstiralean izango da topaketa, arratsaldeko 18:00etan, Arkupen. Izena emateko azken eguna gaur, urriak 14, da eta COVID-19aren ondorioz, 20 plaza soilik egongo dira.\nTopaketan zehar gai asko ukituko dituzte eta horietako bat "agroekofeminismoa" izango da. Izaskun Urbaneta Etxaldeko Emakumeak taldean kide da eta "elikadura sistema osoan ematen diren harremanetan arreta jartzeko eta aurkitzen diren zapalkuntzak eta desberdintasunak desagertzeko" topaketa izatea gustatuko litzaioke. Baina "agrofeminismoari" buruz hitz egitean, honela deskribatzen du: “Elikadura sistema agroindustrialak gure bizitzetan izan (eta izaten) dituen eraginak ikusarazi nahi ditugu ikuspegi feminista batetik, eta hauei aurre egiteko alternatibak eraiki”.\nTaldekideek diotenez, elikagaiak ekoizteko eredu txiki bat bultzatu nahi dute, gertukoa, benetan ingurugiroa zaintzen duena, guztien aniztasuna kontuan hartzen duena, guztiak aske bizi diren eta protagonista diren eredu hori eraikitzen. Bizitza erdigunean kokatu nahi dute, eta bizitzaren erdigunean elikadura. Botere harremanen eta zapalkuntzarik gabeko bizitzak, indarkerik gabeko bizitzak. Guzti hori lortzeko desegin behar dena eta eraiki bihar dena, "agroekofeminismo" prozesuaren barruan kokatzen dute.\nElikatzen gaituen eta lurrak eta pertsonak zaintzen dituen nekatzaritza: elikadura subiranotasuna eta feminismoak bezala izendatu dute topaketa hau. Elikadura subiranotasuna, baina, ez da egunero entzuten den hitz bat. Urbanetak GOIENAri azaldu dioenez, La via Campesinak (nazioarteko baserritarren mugimenduetako bat) garatutako kontzeptu bat da. Elikadura eskubide bat dela defendatzen dute eta ez merkantzia, eredu agroindustrialari aurre egiten diona eta alternatibak proposatzen dituena.\nTalde honek bere helburua horrela laburbiltzen du: feminismoa elikadura burujabetzarekin kutsatu, eta elikadura burujabetza kutsatu. Hori lortzeko hiru ildo nagusi ikusten dituzte eta ostiraleko hitzaldia lehenarekin lotuta dago: mugimendu feminista eta emakumeen elkarlana. Setem Hego Haizea elkartekokien egiten duten lehen ekintza bada ere, beste eragile eta kolektibo askokin antzeko ekintzak egin izan dituzte, eta baita beraiek zuzenean antolatutakoak ere.


CymEus topaketa baten alde - Sustatu.eus - Teknologia albisteak\nCymEus topaketa baten alde\n2018-06-03 : 14:09\nBada denboratxo bat pentsatu izan dudala Galesko eta Euskal Herriko IKT alorreko aktibista, zaletu eta politika-eragileek elkartu beharko genukeela elkarren berri zehatzagoa izateko, eta elkarlana lantzeko. Joan den asteko Udaltop-etik jasotako txio batetik berpentsatu dut ideia, eta akaso IKT alorretik zabal daitekeela uste dut, hizkuntzarekin zerikusia duten beste eremu batzuetara.\nNiretzat aurrekari argi bat Galeusca da. Galizia, Euskal Herria eta Cataluniako literaturak elkartzeko urtero egiten den bilkura. Marko egoki bat deritzot, idazle nagusiki elebidunekin... Kulturalki-literarioki, neurri handi batean literatura hauek vis-a-vis Espainia bizi dira, eta zentzua du hiru nazio txikituen topaketa horrek (bai, "iparralde" parea ere badago Piriniotik iparraldera, baina ordezkari horiek ere egoten dira Galeuscatan).\nHiru nazio barik, bi elkartzea proposatzen dut nik, urteroko #CymEus topaketa bat, binazionala, txandakakoa Galesen eta Euskal Herrian. Sarreran esan dudan bezala, IKT alorrerako pentsatu nuen lehenbizi, baina heda daiteke ideia:\nIkus-entzunezko eta hedabideak\nParametro soziolinguistiko hutsetan pentsaturik (nazio tamainak, hiztun portzentaia eta kopuru tamainak, hizkuntzaren opakotasuna erdara nagusiarekiko) gure 'benchmark' nazio hurbilekoena Gales da (Cymru bertako hizkuntzan), eta gu haiena.\nIzatez, hori jakin badakigu han eta hemen ere, ez gara elkarren ezezagunak. Badaude kontaktuak, unibertsitateetako loturak, telebistak, HPS eta hango parekideak, indibidualki eta enpresekin sortutako loturak...\nBaina egin dezagun modu antolatu batean, eta babes publikoarekin. "Aurten guk antolatzen dugu, hurrengoan haiek". Zirriborratuko dut oso modu "zirriborroan", ez baitut programa bat itxi nahi edo onura ekonomikoen txosten estrategiko bat idatzi nahi:\nDemagun, IKT alorrekoa bakarrik dela (esan bezala, esparru zabalagoetarako balio lezake ideiak, baina oraingoz "zirriborroa" egin nahi dut). Egin daiteke eguneko egitarau bat.\nAsteazkena: euskaldunen goiza, galestarren arratsaldea.\nOsteguna: galestarren goiza, euskaldunen arratsaldea.\nOstirala: hacking maratoia, proiektu komunak egiteko, zirriborratzeko, edo aurreko egunetakoa elkarri saltzeko, azaltzeko areago... programa libreagoa edonola ere. Eguna amaitzeko, pechakucha presentazioak, 5 minutuko bospasei, hauek bai demagun ekitaldi publiko batean, antzoki edo eremu publiko batean.\nLarunbata: turismo-kultura txangoa Euskal Herrian autobusean\nIgandea: galestarrek buelta Galesera\nPrograma nola bete: euskaldunen goiz-arratsaldeak, hemengo deialdi-proposamen bat aukeratze batzorde batekin; hangoen arratsalde-goizak, haien artetik datozenekin.\nNor, nork ordainduta\nDemagun 10 galestar gonbidatzen ditugula. Euskal Herrian, haiekin egoteko, beste 20 plaza daude. Nire eredu edo zirriborro honetan, ez da horrenbeste antzoki batean hizlariak eszenategian jartzea, eta ehun ikusle behean. Ez. 10 galestar badatoz, haiekin 3-4 egun horiek egoteko maximo 20 euskaldun gaude, ikasgela edo areto irekietan, "laborategi" eran nahi bada. Osagarri publiko bezala, pechakucha ebentoa izan daiteke, antzoki edo espazio publiko batean, 3. egunaren osagarri, gorago azaldu dudan bezala.\nEuskaldunen 20 plaza horiek betetzeko, ez kobratu ez pagatu, bakoitzak bere liberazioa lotu dezala, eta proposamen batekin ager dadila galestarrei azaldu, saldu edo komentatzeko. Baina bertan egoteko konpromisioarekin, ez hitzaldia bota eta buelta, jardunaldian egon eta 3 egunak gastatu ditzala euskaldun bakoitzak (eta extra bezala, larunbateko txangoan parte har dezala).\nJardunaldiko tokia hemengo agintarien kontura, eta baita galestarren egonaldi-gauak, eta larunbateko txangoa. Galestarren esku dago, "lehiaketa" edo beka-banaketa bidez, nor diren 10 horiek. Galestar eta euskaldunak diodanean, Hizkuntza Politikarako gobernu erakundeak diot, izan daitezkeela bi hemen (EAE eta Nafarroa), eta bat han. Galestarren aldeak erabaki dezala nola bidaiatzen duten bertako hamarrek: doan ikasleek, enpresen izenean doazenek hegaldia enpresen kontua...\nHerri batean bat antolatzeak, eskatuko luke hurrengoan beste herrialdean egitea. Egitekotan aproba, bi urtekoa, ea nola irteten den. Eta ondo badoa, CymEus gehiago gero.\nIKT eta beste\nEz dakit 10 + 20 lagun eredu hau IKT alorreko kezka eta ekintzaileekin beteko ote genuen. Akaso 20 + 40 lagun bilduta, atera daiteke IKT alorretik gorago apuntatu ditudan esparruetara... Tira, zirriborro bat da, ideia zoro bat akaso. Bide egiteko bultzada pixkat ematen saiatuko naiz ni, eta beste inork ere lagundu nahi badu ideia lantzen eta bultzada ematen, ederto.\n2018-06-04 : 20:26\nGuztiz bat nator. CymEus/EusCym topaketaren ideia ezinbestekoa iruditzen zait.\nNi prest trasteatzeko. Bereziki interesgarria iruditzen zait digitalizazioaren eta ikus-entzunezkoen gaia, haiekin batera lantzeko, baina aukera piloa ikusten dizkiot urteroko topaketa txandakakoaren ideiari. Ten points, Luistxo.\nBoteprontoan Bilboko Kafe Antzokia eta Deustuko Unibertsitatea ikusten ditut, adibidez, balizko leku/fisiko-eragile interesatu bezala.


Camping montagnes pays Basque - CAMPING OYAM - Kanpalekua Bidart, Atlantikoko kostaldean\nIpar Euskal Herriko mendietatik gertu dagoen Kanpina\nGure ostatuei izena emateko, gertu dauden mendien izenak aukeratu ditugu, Horrela, gure kanpinean aukera izango duzu Jaizkibeletik Iparlara joateko, Iparlatik pasatuz, Ispeguytik, Iguzki, Larrun eta Artzamendiko bidetik. Ez galdu aukera eta aprobetxatu Beorlegiko puntara heltzeko, Urtxilora edota Hostateguy eta Erebira.\nLarruneko tren txikia\nLarruneko kremailera motatako trenak, itsasmailatik 905 metrotara utziko zaitu, Ipar Euskal Herriko mendi punta esanguratsu honetan. Igoera izugarri disfrutatuko duzu, alboko mendiak eta hiru iturrietatik sortzen diren hiru ur-jauziak deskubrituz. Pottokak ikusiko dituzu, ardiak bere ingurugiroan, putreak zerua igarotzen...\nUrumea eta Bidasoa ibaien artean, 3 koroak mendikate ikusgarria dago (Aiako harria). Ederra da benetan, interes geologikoa duen harrixka honek. Euskal Herriko zaharrenetarikoa da eta benetan berezia.\nToki honek Urdarburu-Añarbe mendikatea ere jasotzen du, haritza eta pagoz betetako baso ikusgarriekin, Landarbaso kobazuloekin eta Añarbe presak sortutako lakuarekin.\nEuskal mendietako toki mitikoa da Itsusi. Putreak zerua libre zeharkatzen, arezko itsaslabar ederrak...\nBidarraiko mendi-hegal izugarriak ikusi ahal izango dituzu, Nafarroako lurraldeetan barrena.\nBidarte, Miarritze eta Angelutik ikusi daiteke, eta Pasaiatik, Irunetik edota Hendaiatik igo daiteke.\nIruñetik bidaiatxo hau egiteak pena merezi du. Bidartetik ordu ta erdira dago, eta desertuko paisai izugarriaz gozatzeko aukera emango dizu. Oinez, bizikletarekin... egitea, luxua eta betebeharra !\nHemen zaude : hasiera » Turismoa » Mendiak


Dalak ikastaroan parte hartu zuen eta mezu elektroniko bat bidali dit Atlantan izandako gertakari baten inguruan ikastaroan aipatutako guztiarekin lotuz. Berriaren arabera, arazo psikologikoak dituen 20 urteko gazte bat lehen hezkuntzako ikastetxe batean sartu zen sarraski berri bat eragiteko prest. Gazteak zioen inork ez zuela maite, inork ez ziola entzuten, bere egoeraren errua munduari egozten zion eta ziurtatzen zuen ez zitzaiola axola hiltzea.\nZorionez, ez zen hildakorik egon eta hori saihestu zuena ez zen poliziaren esku-hartzea izan ikastetxean zegoen emakume bat baizik, berarekin solasean gazteak bere burua entregatzea lortu zuena. Epaitu gabe entzun zion emakumeak lortu zuen hori, gaztearekin eta bere giza duintasunarekin konektatzea lortu zuen emakumeak. Beregan pertsona bat eta ez “hiltzaile ero” bat ikusten jakin zuen eta berak zioena norbaiti axola zitzaiola ikusarazten jakin zuen emakumeak. Gazteak une horretan ikusi ez arren beste alternatiba batzuk bazituela ikusarazi zion emakumeak. Berarekin egongo eta lagunduko ziola esan zion emakumeak.\nHorrelako berriak, batez ere AEBetatik iristen zaizkigu. Eskuan armak hartuta ikastetxeetan sartu eta sarraski bereizi gabeak eragiten dituzten pertsonen inguruko gertakariak ohiko zerbait bilakatzen ari dira bertan.\nPentsatzen dut herrialde hartako “armen kulturak” zerikusi handia duela. Riflearen Elkarte Nazionalaren (NRA) arabera, “pertsona on bat arma batekin arma bat duen pertsona txar bat atxilo dezake” eta proposatzen du “eskoletan sarraskiak saihesteko ez dela kontrolatu behar pistolak bertara sartzea; aldiz, irakasleek pistolak eduki behar dituztela”. Neure buruari galdetzen diot ea zer gertatuko zen kasu honetan irakasleek ere armak izan balituzte.\nArmak eskuratzeko dagoen erraztasuna faktoreetako bat da baina ez dut uste bakarra denik. Ez dakit zein neurritan baina, zenbait kasutan, beren bizitzako une jakin batzuetan, gauzak gaizki doazkienean, alternatibak ikusten ez dituztenean eta etsita daudenean entzungo eta lagunduko dien inor ez duten pertsonak badirela izan dezake zerikusia.\nBerri honek hausnarrarazi dit ez hainbeste armen erabilpenaz entzutearen garrantziaz baizik. Lehengo asteko ikastaroan elkarrizketari buruz hitz egiterakoan esaten genuen ez dagoela elkarrizketarik entzuten ez baldin bada eta dugun arazoetako bat dela entzuteko zailtasunak ditugula. Uste dut pertsona guztiek sentitu izan dugula gure hitzak entzunak izateko beharra eta ez dugula beti aurkitu hori egingo zuen pertsona. Hala ere, pertsona hori aurkitu dugunean hobeto sentitu izan gara. Atlantako gertakari honetan, entzuteak sarraskia saihestu zuen eta, ziur aski, bizitzen jarraitzeko aukera eman dio erasotzaileari.


Euskaltzaleen mugimendua antolatzeko ereduei buruzko gogoeta izango da Topaldiaren ardatza\n28 de Martxoa de 2020\nMediavilla (PNV) acusa de "demagogos reivindicativos" a quienes proponen paralizar la actividad industrial\nTiempo estable y soleado este sábado en Euskadi, con máximas de 17 grados\nEl Gobierno Vasco anima a salir a las ventanas este sábado con linternas por 'La Hora del Planeta'\nBizkaibus ampliará desde este sábado los servicios a varios centros de la red sanitaria de Bizkaia\nLas Clarisas de Vitoria donan 80 kilos de repostería casera al personal del Hospital de Txagorritxu\nGipuzkoa registra ocho nuevos positivos en Covid-19 en residencias de mayores\nEl confinamiento reduce a la mitad las intervenciones por siniestros de los Bomberos de Bizkaia\nGipuzkoa apoyará con 450.000 euros el esfuerzo de las pymes para implantar el teletrabajo\nColegio de Enfermería de Gipuzkoa ofrece asesoría psicológica individual gratuita a enfermeras colegiadas\nErNE denuncia que 'sin techo' expulsados de polideportivos de Bilbao "deambulan por las calles" y exige una solución\nPresentados casi 16.300 ERTEs en el País Vasco, con 113.557 trabajadores afectados\nDetenidas nueve personas y 430 nuevas denuncias en Euskadi por saltarse el confinamiento\nBizkaibus intensifica la limpieza y desinfección en marquesinas e instala baños portátiles para el personal\nVitoria facilita videollamadas con familias a personas mayores en residencias y viviendas comunitarias\nCáritas Bizkaia destina 500.000 euros para responder a la"crisis social" y anima a la población a donar\nAlertan de una estafa a afectados por ERTEs mediante SMS que piden un número de cuenta para ingresar la prestación\nE-Podemos reclama que se facilite internet y equipos electrónicos a los alumnos que carecen de ellos\nEuskadi supera los200 fallecimientos por covid-19, al contabilizar 27 nuevas muertes\nSindicatos nacionalistas destacan que "miles de personas" piden "poner en primera línea" salud y empleo\nActualizado 2020/01/15 17:07:55 CET\nBILBO, 15 (EUROPA PRESS)\nTopaldia jardunaldiaren edizio berria otsailaren 6an izango da, Euskal Herriko Unibertsitatearen (EHU) Bizkaia Aretoan, Bilbon, eta euskaltzaleen mugimenduaren antolakuntza ereduen inguruko gogoetak ardaztuko du, 'Nola antolatuko da etorkizuneko euskaltzaleen mugimendua?' izenburupean. Jardunaldian izena emateko epea zabalik dago jada, eta ez da itxiko urtarrilaren 31ra arte edo aretoko edukiera bete arte. Izen-ematea topaldia.topagunea.eus webgunearen bidez egingo da, Euskaltzaleen Topaguneak jakinarazi duenez.\nJardunaldiak helburu bikoitza izango du: alde batetik, euskaltzale autoeratuen tokian tokiko antolakuntza ereduak ezagutzeko abagunea eskainiko du eta, bestetik, etorkizunera begira baliozkoak izan daitezkeen ereduen inguruan elkarrekin pentsatzeko espazioa sortzea du asmo.\nHorretarako, Euskal Herriko hainbat esperientziaren berri jasotzeko aukera egongo da, protagonisten ahotik, zuzenean. Tokian tokiko hizkuntza komunitateetan funtzionatzen ari diren esperientziak mahairatuta, antolaketa eredu bakoitzak gizarte aktibaziorako dituen gakoak aletzea da Topaldiaren asmoa.\nAntolatzaileek azaldu dutenez, euskara elkarteetan 1990eko hamarkadan sortu eta zabaldu ziren antolakuntza ereduetatik abiatuko da Topaldia, ohiko antolaketa ereduek oraindik orain betetzen dituzten funtzioak nabarmenduz. Aurrera egin ahala, ordea, jendarteak dakartzan aldaketetara moldatzeko asmoa duten eredu berriak plazaratuko dira. Izan ere, esperientzia horiek osatuko dute jardunaldiaren muina.\nGuztira, Euskal Herriko zazpi esperientzia bilduko dira Topaldian. Atarrabiako Karrikaluze elkartearen bilakaera eta etorkizuneko asmoak\nzabalduko dute jardunaldia. Jarraian, Tolosaldean eta Eibarren administrazioa, euskara elkarteak eta euskalgintza soziala elkarrekin bultzatzen ari diren gobernantza berrien ereduak mahairatuko dira.\nOndoren, Arabako Lautadan, Derion zein Donostian garatutako ereduek hartuko dute lekukoa, eta tokian tokiko komunitatearen beharrei eta testuinguru espezifikoei erantzuteko garatu dituzten ereduak elkarbanatuko dituzte.\nEredu berritzaileek irekitako ildoari helduta, eta jardunaldia borobiltzeko, berrikuntza sozialaren gaia ere landuko da, euskalgintza bezalako mugimendu sozialek eraldaketa horretan duten egitekoaren inguruko gogoeta zabalduz. Horretarako, berrikuntza sozialean aditu Igor Calzada doktorearen hitzaldia entzuteko parada izango da.\nHorrekin batera, adibide zehatz baten berri ere emango da: Aiaraldeko Kooperatiba integrala. Azken esperientzia horren bidez, zeharkakotasunez eta eraldaketa sozialaren ikuspegitik, komunitatearen beharrak nola asetzen dituzten azalduko dute.\nAzkenik, jardunaldia bukatzeko, esperientzien analisia egingo dute eta etorkizuneko aukerak aletuko dituzte Joxemi Zumalabe Fundazioko\nAndere Ormazabal eta Zesar Martinezek eta Mondragon Korporazioko Iñigo Iñurrategik.\nEusko Jaurlaritzaren eta Bizkaiko eta Gipuzkoako foru aldundien babesarekin eta Soziolinguistika klusterraren eta Euskal Herriko\nUnibertsitatearen (EHU) laguntzarekin antolatuko da topaketa.\nEguraldia.- Giro egonkor eta eguzkitsuak jarraituko du\nViernes, 20 de\nTrafiko Zuzendaritzak ibilgailu astunen zirkulazio murrizketak indargabetu ditu aldi baterako\nSaltoki, mikroETE eta autonomoentzako aholkularitza zerbitzua abiatu dute Bilbon


Echezarreta paper fabrika: etorkizunean zer? - Legorretako Udala\n2017 Azaroak 21\nProiektu anbiziotsua da, berritzailea, herriari eta eskualdeari onura handia ekarriko liokeena. Badakigu zaila izango dela helburua lortzea, eraikin multzo hori biziberritzeak kostu handia ekarriko lukeelako, baina buru-belarri aritu gara lanean, uste dugulako benetan merezi duela.\nZatoz proiektu proposamena ezagutzera:\nNoiz: abenduaren 2an, 11:00etatik 12:30etara.\nNon: Legorretako Herri Antzokian.\nSanta Zezilia ospatuko du Elekun abesbatzak


Gure Zirkuak bost emanaldi berri eskainiko ditu, abuztuko azken astean - Urola Kostako Hitza : Urola Kostako Hitza\nGure Zirkuak bost emanaldi berri eskainiko ditu, abuztuko azken astean\nAbuztuaren 28tik 31ra, berriz ere Orion izango da Gure Zirkua.\nGure Zirkua Orion da. (Aiora Larrañaga)\nGure Zirkua arrakasta izaten ari da Orion, eta herritar asko sarrerarik gabe geratu direla ikusita, euskal zirkuak bost emanaldi berri eskainiko ditu abuztuko azken astean; abuztuaren 28tik 31ra, hain zuzen ere. Asteazkenetik ostiralera, 19:00etan izango da saioa, eta hileko azken larunbaterako emanaldi bikoitza prestatu dute;18:00etan izango da lehena, eta 20:30ean bigarrena.\nSarrerak salgai jarriko dituzte asteazkenetik aurrera interneten Evenbrite atarian, edo zirkuko txarteldegian bertan, 17:00etatik 19:00etara.


Fat Guy honek Coca-Cola marketina maite du | Martech Zone\nLarunbata, urtarrila 19, 2013 Abuztuak, igandea 30, 2015 Douglas Karr\nGantzaz haratago nago ... egia esan, gizonezko arrunt baten pisua galdu behar dut gizentzea besterik ez izateko. Gustatuko litzaidake nire tiroideari, nire genetikari, nire lanari, nire estres mailari ... zerbait leporatzea. Kontua da, ordea, nahiko erraza dela. Ondo jan eta ariketa fisikoa egitean, pisua galtzen dut. Ariketa fisikoa egiten edo ondo jaten ez dudanean, pisua hartzen dut. Estres garaian, nire osasuna alde batera utzi eta amildegira murgiltzen naiz ... eta azken urteotan aldiz askoz ere estresagarriagoak izan dira.\nLodi egotea ez da elikaduraren ezagutza faltagatik, ez eta ariketa fisikoa ulertzeagatik eta gorputzak nola funtzionatzen duen ere. Pertsona osasuntsu gehienek baino liburu gehiago irakurri ditudala, dokumental gehiago ikusi eta elikadurari buruz gehiago ulertzen dudala apustua egiteko prest nago. Apustu egingo nuke inork baino pisu gehiago galdu dudala ... ehunka kilo urteetan zehar. Zoritxarrez, askoz ere gehiago irabazi ditut nire bizitzan borondate falta eta osasuna eta lan oreka lehenesteagatik.\nIrin zuriaren eta azukrearen zaletasunaz gain, Internet eta askatasunarekiko zaletasuna ere bada. Internetek hedabide publiko bat eskaintzen du, pertsona edo enpresa batek kazetariek edo gobernuak itxaron beharrik izan ez dezaten. Enpresa batek gauzak bere esku har ditzake, eta bere mezularitza propioa garatu - iragazkirik, iritzirik edo zentsurarik gabe. Horregatik maite dut hori Coca-Cola osasunerako arriskuei aurre egiten ari da bere produktuekin lotutako iragarki berri batzuen aurrean.\nZerbait izugarri gaizki ateratzen den bakoitzean, hobe sentitzen gara hatzak seinalatuz eta beste bati errua botatzean, aldaketa pertsonalki nola eragin dezakegun aztertu beharrean. Korporazioak helburu erraza dira, batez ere oso errentagarriak direnean. Zeinen erraza den Coca-Cola gure gizentasun epidemiari egotzi besterik ez egitea, gure seme-alabak kanpoko ekintzekin aktiboago bihurtzea, gure telefonoak jartzea, gimnasiora joatea edo osasuntsuago jatea baino. Errua dugu mundu mailako produktuen marketina energia gutxi edo batere behar ez duten okupazioen bilakaeraren ordez.\nEdozein marketinen berezko estrategia da jende gehiagok zure produktu gehiago maiz eros dezaten saiatzeko estrategia. Ez dut uste marketina manipulagarria denik, baina sentitzen dut jendeak gero eta ardura gutxiago hartzen duela bere ekintzen aurrean. Denek dakite sosa ez dela bizimodu osasuntsuari laguntzen dion edaria. Ez dut Coca-Colaren beharrik hori esateko ... baina pozik nago erasotzen ari zaien guztiei beren produktuaren inguruko gertaerak kontatzeagatik.\nBide batez ... Bart Coke kopa pare bat izan nuen bart, eta izugarriak ziren. Gaur, gosari osasuntsua hartu dut, askaria moztu dut eta oso afari osasuntsua hartu dut. Bihar bizikletaz ibiltzeko asmoa dut (gaur min hartu dut joan den astean hilabeteetan lehenengo aldiz ibili ondoren). Ez dut behar Coca-Cola edo gobernuak bihar bizikleta horretan ipurdia sartu behar dudala esateko.\nGizena naiz, ez naiz ergela.\nTags: coca colamerkataritzaOsasunmarketing\nKudeatu WordPress-en hainbat instantzia ManageWP-rekin\nMezu bikaina Doug! Azken hilabeteetan eta 2013an ni adimentsu eta osasuntsuagoa izateko lanean. Hona hemen adimentsuagoak, arduratsuagoak eta gutxiago astakeriak izatea eta beste guztiei leporatzea errua!\nA, eta nire anaiarekin RAIN 2013 ekitaldian ibiltzeko konpromisoa hartu nuen uztailean. Beraz, jarleku txiki bat ere prestatuko dut horretarako.\nIzugarria! Zorte on!!!\nIkuspegi adimenduna, ohi bezala, Koketik. Jokoa gogorarazten dit - "jokatu arduraz". Pertsonalki, mezu honek zure ezaugarri maitagarrienen pare erakusten du: jatorra eta gardena izatea. Merkaturatzaile adimenduna zarela alde batera utzita, ezaugarri horiek guztiz bereizten zaituzte paketetik eta zure enpresaren arrakastan laguntzen dute. Tipo zoragarria zara, Doug jauna.\nEskerrik asko @ twitter-9755792: disqus!\nNi ote naiz gelan eszeptikoa duela 30 urte hori egin izana nahi lukeen mozkinetatik gizentzeaz kezkatu beharrean? Eta beti gorroto dut eszeptikoa hastea, DK jaurtiketa berriro erasotzen ederra delako.\nPolita da Coke osasunaz arduratzen den marketina egitea polita da, baina, aldi berean, uste dut orain dirua dagoelako Atlantako jendearentzat. Sodak energia azkarra ematen dizu eta aldi berean deshidratatzen zaitu, horregatik ezin duzu ia inoiz eduki. Ezin dut behintzat. Hori ez da zuzentzen. Helburua da jendeak kaloriak zenbatu eta Coca-Cola gehiago edan dezakeela eta kaloriak beste nonbaitetik hartu - hala nola, Txokolatea edo Big Mac @ McDonalds-en ordez gazta-hanburgesarekin joatea.\nMarketinean ez dago aingerurik, baina zure borroka zuzena da eta eskertzen dizut, 'bromance.


Egunean egunekoa - Tolosaldea - Tolosaldeko ataria\nImanol Garcia Landa 2020-11-05 11:58\nFutboleko 1. Maila Nazionaleko Tolosa CF-k ligako lehen partida jokatu zuen Berazubin.\nEskualdeko kirol talde nagusiak ezohiko denboraldi hasierari ari dira aurre egiten. Horien artean saskibaloi taldeak dira oraingoz liga geratuta dutenak.\nAurreko denboraldiak ezohiko bukaera izan zuen, eta 2020-2021 denboraldia, berriz, ezohiko hasiera izaten ari da. Futbolean, saskibaloian, areto futbolean eta eskubaloian egoera ezberdinak bizi dituzte eskualdeko talde nagusiek, baina guztiek dute ziurgabetasun sentsazio hori, egun batetik bestera neurriak aldatu eta beste egoera berri batera egokitu behar izatearena.\nTolosa CF-ko bi talde nagusiek, emakumezkoen 1. Maila Nazionalekoak eta gizonezkoen Hirugarren Mailakoak, martxan dituzte euren ligak. Espainiako federazioak kudeatzen ditu beraien ligak, eta ez zaizkie oraingoz partidarik bertan behera geratu.\nHirugarren partidan garaipena lortu zuen aurreko asteburuan Hirugarren Mailako taldeak, Real Sociedad C taldeari 1-3 irabazita. «Partida garrantzitsua izan da, lehen garaipena delako eta aurrera begira konfiantza ematen digulako», zehaztu du Mikel Arruabarrena entrenatzaileak. Asteburu honetan atseden eguna egokitzen zaio Tolosari. Aste honetatik aurrera test azkarrak egin beharko dituzte, federaziotik horrela zehaztu dietelako. Astero egitea egokituko zaie.\nBi partida jokatu dituzte 1. Maila Nazionaleko taldekoek, lehenengoa galduz eta bigarrena berdinduz. Aurreko asteburuan liga osoak atsedena hartu zuen. «Tarteka asteburu batzuk libre ditugu, atzeratutako partidak jokatu ahal izateko», azaldu du Imanol Cabero entrenatzaileak. Hurrengo partida, larunbatean dute, Berazubin, 16:30ean hasita. Aurkaria San Ignacio talde bizkaitarra izango da. Aurrera begira test azkarrak egitea ere egokitu zaie, baina beraien kasuan bi astez behin izango da.\nLigarekin jarraitzen dute, baina arazoak beste toki batetik etorri zaizkio taldeari. Izaro Goenagak azken partidan belauneko lotailu gurutzatua hautsi baitzuen, eta, beraz, ez du denboraldi honetan jokatzeko aukerarik izango.\nAurreko asteburuan hastekoak ziren liga jokatzen 2. B Mailako Lauburu eta Laskorain taldeak, baina beraien partidak bertan behera geratu ziren, bakoitza arrazoi ezberdin batengatik.\nLaubururen kasuan partida atzeratzea eskatu zuen Ibarrako klubak. Bere taldeko lau jokalari nafarrak dira eta ezin dute taldearekin entrenatu ezta partidetara joan. Juanan Rodriguez kirol zuzendariak azaldu duenez, «guk jokatu nahi dugu, eta Nafarroako Gobernuari eskatu diogu gure lau jokalari nafarrei ziurtagiri bereziak ematea jokatu ahal izateko. Baina ezezkoa eman digute, eta horregatik eskatzen ari gara federazioari partidak atzeratzeko, ez ginatekeelako beste taldeen egoera berean egongo».\nIzan ere, Espainiako federazioak kudeatzen du 2. B Maila, baina zenbait eskumen erkidegoek dituzte, eta bakoitza bere neurriak ezartzen ari da. Hori horrela, Nafarroako Gobernuak ez die uzten jokalari nafarrei bere erkidegotik ateratzen, 2. B Mailari ez baitio eman EAEn emandako maila bera. Bilbon jokatu behar zuten aurreko astean eta partida hori atzeratzea onartu zioten. Asteburu honetan etxean jokatzekoak dira Lauburukoak, eta berriro atzerapena eskatu dute, eta oraindik ez dute erantzunik jaso federaziotik. Aurrera begira egoera ez da batere erraza Ibarrako taldearentzat, Nafarroako Gobernuak beste hamabost egunez luzatu baitu erkidegotik ateratzeko debekua.\nLaskorainek etxean zuen jokatzekoa lehen partida Burgosko taldearen aurka, aurreko larunbatean, baina beraien jokalari batek PCR proban positibo eman zuela jakin zuen larunbat goizean. «Gurekin ez zen kontaktuan egon aurreko egunetan jokalari hori, baina Espainiako Federazioari positiboa jakinarazi genionean, atzeratzeko agindua eman zuten», zehaztu du Mikel Juaristi taldekideak.\nAsteburu honetan Bilbon jokatzen dute, Kukuyaga Etxebarri taldearen aurka, baina Eusko Jaurlaritzatik etorri daitezkeen neurri berrien zain daude. «Bitartean, entrenatzen jarraitzen dugu eta ikusiko dugu zer gertatzen den», zehaztu du Juaristik.\nAreto futbolean ere federaziotik test azkarrak eginaraziko dizkiete jardunaldi honen ondoren, eta bi astez behin egin beharko dituzte.\nTAKE klubeko bi talde nagusiak ez dira ari partidarik jokatzen oraingoz. Zehazki, aurreko asteburuko jardunaldia eta datorrena geratu zaizkie bertan behera. Redline Mekanika TAKE gizonezkoen taldearen maila Euskadiko Federazioak kudeatzen du, eta taldeari mezu ezberdinak iritsi zitzaizkien aurreko astean, Goar Artetxe entrenatzaileak azaldu duenez: «Hasieran esan ziguten gure txapelketa aurrera zihoala, baina ezingo genuela entrenatu, ondoren esan ziguten entrenatu bai baina ez zirela partidak jokatuko, gero biak baietz, eta azkenean entrenatu bai baina lehiaketarik ez zela jokatuko». Partidak berreskuratzeko aukera ikusten du Artetxek, asteburu batean bi partida jokatuz. «Seinale ona izango zen partida horiek berreskuratu ahal izatea», esan du entrenatzaileak.\nBestalde, test azkarrei dagokionez, federaziotik azaldu zieten asmoa zutela martxan jartzeko, baina oraindik ez dizkie zehaztasunik eman. Maila erdi-profesional bezala dago zehaztuta taldea, eta aukera dute taldekide guztiek batera entrenatzeko. «Jokalariak gogotsu daude, eta betiko dinamikan jarraitzen du taldeak», esan du Artetxek.\nKlubeko beste talde guztiek seiko taldeetan entrenatu behar dute. TAKE emakumezkoen talde nagusiaren kasua da hori ere, Gipuzkoako Federazioak kudeatzen baitu bere liga. Jon Ander Zabala bigarren entrenatzaileak azaldu duenez, «taldea bitan banatzen dugu entrenatzeko. Ezin dugu elkarrekin jokatu eta saiatzen gara baloia ez partekatzen. Partidak ere ezin ditugu elkarrekin egin, eta, beraz, saiatzen gara entrenamendu indibidualak egiten».\nGuztira hiru partida geratuko zaizkio oraingoz bertan behera TAKE taldeari, asteburu honetakoa kontuan hartuta, eta hurrengo astean jakingo dute liga bertan behera geratzeko neurria luzatuko den.\nTolosa Eskubaloiak 1. Maila Nazionalean jokatzen du, eta bere maila Espainiako Federazioak kudeatzen du. Ez da liga bertan behera geratu, baina azken bi partidak jokatu gabe geratu dira. «Partida horiek atzeratu egin dira, lehenengoa Nafarroara joan behar genuelako, eta bigarrena gure kantxara errioxarrak etorri behar zirelako», zehaztu du Jon Iraola entrenatzaileak. «Itxiera perimetrala dagoenez, jokatzen duten bakarrak erkidego berdinekoak izaten dira».\nEz dakite atzeratu diren partidak noiz jokatuko dituzten. «Gure kasuan 30 jardunaldiko liga bat jarri du federazioak, kontuan izan gabe astebururen bat libre uztea, atzeratutako partidak jokatzeko», esan du Iraolak. Ligan hiru irteera dituzte Aragoira, Errioxara bat eta Nafarroara beste lau, hau da, egin beharreko irteeren erdiak erkidegotik kanpora dira. «Guk urrutien dugun aurkaria Huesca da, eta horien aurkakoa atzeratzen bada, gero nola moldatuko ginateke astean zehar jokatzeko?», galdetu du Iraolak.\nLarunbat honetan partida dute, Donostian, Egia taldearen aurka, eta jokatzeko aukera izango dutela uste dute. «Neurriak aldatzen doaz. Galdera pila bat daude, baina erantzun garbirik ez. Asteburuan partida jokatzeko aukera badugu, jokatuko dugu, eta hortik aurrera ikusiko dugu zer gertatzen den», esan du Iraolak.


Abando - Guggenheim Bilbao Museoa\nIbaizabal ibaiaren ibilguaren parean, etorbide berri hau aire zabaleko aisialdi-gunea bihurtu da, eta izaera kosmopolita du. Areatzako pasealekua izango da gure abiapuntua. Udaletxerantz joko dugu itsasadarraren ertzetik. Campo Volantin pasealekuetik jarraituta, Zubizurira helduko gara. Pasabidea zeharkatu, eta ezker ibarretik segituko dugu, Uribitarte pasealekutik. Tipi-tapa iritsiko gara Guggenheim Bilbao Museora eta Abandoibarrara, Bilboko hirigintza-birsortzearen ikurrera.\nPasabide berri batek gune hau eta izen handiko Deustuko Unibertsitatea lotzen ditu. Ibilaldia jarraituz, Casilda Iturrizar parkearen bihotzean, Arte Ederren Museora iritsiko gara. Espainiako pinakoteken artean hirugarrena da garrantzian. Parkea zeharkatu eta Euskalduna Jauregira helduko gara, Kongresu eta Musika Jauregira, hain zuzen. Honen ondoan, Euskalduna zubiaren pean, Itsas Museoa dugu. Eta parean, Erruki Etxea eta lorategiak. Abando\nAbandoibarra, 48011 Bilbao, España\nEzinbestekoak Guggenheim Bilbao Museoa\nZABALGUNEA Bilboko Itsasadarra\nBilboko Athletic Club\nErriberako merkatua Azkuna Zentroa Prestatu zure bisitaInguruanZer ikusi BilbonAbando Web korporatiboa


Debabarreneko VI. Aste Ekologikoa ospatuko da urriaren 1etik 7ra bitartean — Eibarko Udala\nDebabarreneko VI. Aste Ekologikoa ospatuko da urriaren 1etik 7ra bitartean\nEibarko Udalak, Biolurrek eta Debemen elkarteak antolatutako ekimena da, Gipuzkoako Foru Aldundiaren eta ENEEK-en laguntzarekin.\nDebabarreneko VI. Aste Ekologikoa izango da aurten urriaren 1etik 7ra bitartean, Eibarko Udalak, Biolur eta Debemen elkarteek antolatuta. Gipuzkoako Foru Aldundiaren eta ENEEK-en laguntzarekin batera, egitarauari hasiera emateko 'Eibarko Nekazaritza Ekologikoaren VI. Azoka' ospatuko da urriaren 1ean, igandea, Eibarko Untzaga plazan, 10:00etatik 14:00etara bitartean. Horretarako, hainbat postu jarriko dira, 21 ekoizleren presentziarekin, eta mota guztietako produktuak izango dira: freskoak, sasoikoak eta ekologikoak. Halaber, azokan ekintza desberdinak izango dira, ekoizleak ezagutzeko elkarrizketak, azokako produktuekin osatutako otarren zozketa, etbar.\nAldi berean, goizean zehar burutuko diren tailerrak honako hauek izango dira: 10:00etatik 14:00etara Ogi tailerra Eibarko Sosola baserrikoen eskutik, 11:00etan Landaketa tailerra eta 11:00etan ere Askari osasuntsua tailerra.\nBestalde, urriaren 3an, asteartea, 18:00etatik 20:00era, Itziarko Doniene baserrira bisita egingo da. Urriaren 5ean, osteguna, 18:00etatik 20:30era bitartean, Mutrikuko Basailun baserria bisitatzeko aukera izango dute interesatuek.\nBisitak doakoak izango dira eta izen-ematea Biolur elkartean egingo da, 943761447 telefonora deituta.\nAmaitzeko, urriaren 7an Ekolapiko eguna ospatuko da Eibarko Urkizu pasealekuan. Bertan, tailerrak, antzezlanak eta umeentzako jolasak eskainiko dira goiz eta arratsaldez.\nEkolapiko bertako baserrietan sortutako elikagaiekin, elikadura ekologikoa eta osasuntsua eskoletako jangeletan txertatzeko proiektua da. Haurren osasuna bermatu nahi da, jatorri ekologikodun elikagaien bitartez. Era berean, bertako nekazaritza ekologikoaren garrantzia azpimarratu nahi da, gure baserrien etorkizuna bermatuz.Proiektuaren esentzia datza sentsibilizazioa haurrekin eta gurasoekin lantzean.


6.Elikadura - Bizitoki ikastola\nBizi Tokin dugun elikatzeko moldea, komunean ditugun baloren araberakoa da, bereziki Â« planetaren oreka ekologikoarekin bateragarria den bizimodu baterantz ahal bezain fite aitzinatzeko gure zenbait ohitura aldatzea Â» balorea.\nâ— ekonomikoki autonomoa den bizimodua ukatea, besteak beste elikagaiak ekoiztea ahalbidetzen duten gaitasunak gureganatuz : horretarako Bizi Tokin baratze kolektiboa egiten dugu eta oilategia badugu ;\nâ— energia gutxi beharrezkoa duen elikagai ekoizpena bultzatzea, besteak beste nagusiki landare elikagaiak kontsumituz (haragi ekoizpenak energia anitz beharrezkoa baitu), gure eskualdean ekoiztutakoak (garraioak gutxitzeko), eraldaketa gutxi ukan dutenak (eraldaketarako energia behar da) eta enbalaiarik behar ez dutenak (enbalai ekoizpenak, eta desegiteak usu, energia behar du).\nâ— sanoa den eta beraz kutsagarria ez den ekoizpen moldetik datozen elikagaiak kontsumitzea, hau da, ongarri kimikorik gabekoa, pestizidarik gabekoa, Jitez Aldatutako Organismorik gabekoa...\nBizi Tokiko kideen artean erosketa taldea osatu dugu, gaur egun guaurek ekoizten ahal ez ditugun elikagaien eta beste produktuen (artatzeko eta garbiketarako produktuakâ€¦) kostu ekonomikoa eta ekologikoa apaltzeko. Zuzenki ekoizleengandik ekoizpen horiek eskuratzeko ahaleginak egiten ditugu, ekoizleak ezagutzeko, ahalaz elkar laguntzeko eta kontsumitzen ditugun ekoizpenen jatorria eta eraketa ezagutzeko ere, guk eta gure haurrek.\nElikadurak osagarriarengain dituen ondorioei lotua da ere kontsumitzen ditugun elikagaien hautua. (Gehiako jakin).\nAzkenik, guretzat, bixtan da elikatzea dastamen plazer iturria dela eta taldean une goxoa bizitzeko parada aparta.


Eratostenes - Wikipedia, entziklopedia askea.\nEratostenes Zirenekoa (antzinako grezieraz: Ἐρατοσθένης; K.a. 276 inguru - K.a. 195 inguru) matematikari, geografo, kirolari, poeta eta astronomo greziarra zen. Aurkikuntza ugari egin zituen, hala nola, latitude eta longitude sistema. Lehen greziarra izan zen Lurraren zirkunferentzia kalkulatzen (zehaztasun harrigarriz), baita ardatzaren makurdura ere. Agian, Lurraren eta Ilargiaren arteko distantzia ere kalkulatu zuen eta bisurtea asmatu. Mundu mapa ere eratu zuen, garaiko ezagutza geografikoaren arabera. Kronologia zientifikoaren sortzailea izan zen, gertakari literario eta politikoen datak finkatuz, Troiaren konkista egunetik hasiz.\n← Apolonio Rodaskoa - Aristofanes Bizantziokoa →\nZirene eta Apollonia (en) , K.a. 276\nAlexandria, K.a. 194 (81/82 urte)\nAriston of Chios (en)\nLysanias of Cyrene (en)\nmatematikaria, astronomoa, poeta, liburuzaina, historialaria, idazlea, musikologoa, musikaren teorikoa, geografoa eta elegist (en)\nSudaren Ἐρατοσθένης sarreraren arabera, garaikideek Βῆτα (beta) ezizena eman zioten, alfabeto grekoko bigarren letra, edozein alorretan munduko bigarren onena zela frogatu omen baitzuen.\n2 Armilar esfera\n3 Lurraren dimentsioen neurketa\n4 Geometriaz eta geografiaz\n5 Eratostenesen bahea\n6 Beste lanak\nZirenen jaioa (orain Shahhat, Libia), Aglaosen semea omen zen, Suidasengandik jaso dugunez, edo Ambrosiarena beste idazle batzuen arabera. Alexandrian ikasi zuen eta, denboraldi batez, Atenasen ere bai. Kioseko Aristonen ikaslea izan zen baina, baita Zireneko Lisaniasena ere, eta Kalimako poetarena ere bai. Arkimedes lagun handia izan zuen. K.a. 236an Ptolomeo Evergetesek Egiptoko Alexandriako Liburutegiaren zuzendaritza hartzeko deitu zuen eta kargu horretan jarraitu zuen Ptolomeo Epifanes agintean zegoen bitartean hil zen arte. Sudak dionez, laurogei urte zuenean gosez hil zen, behin itsutu ondoren. Luzianok, aldiz, 82 urtetara heldu zela dio, Zensorinok ere 82 urte beteta zituela hil zela mantentzen du.\nEratostenesek ikasketarako gaitasun aparta eta ezagupen anitzeko jabea zen. Astronomo, poeta, geografo eta filosofoa izan zen eta Pentathlos goitizena jarri zioten, izen honek, Olinpiar Jokoetan bost frogetako kirolari irabazlea adierazten zuelarik.\nUste denez Eratostenesek asmatu zuen armilar esfera, K.a. 255 inguruan eta XVII. mendean oraindik erabiltzen zena. Berak, pentsatzekoa denez, gailua behaketa astronomiko ugarietan erabiliko zuen baina, seguru dakigun bakarra da, ekliptikaren Zeihartasuna zehazteko baliatu zuela. Tropikoen tartea (ekliptikaren zeihartasunaren bikoitza) Lurraren zirkunferentzia osaren 11/83 besteko neurria zuela kalkulatu zuen, 23º 51' 19" ondorioz. Balio hauxe onartu zuen beranduago Klaudio Ptolomeo astronomoak.\nHistorialari batzuen arabera, Eratostenek 24º-ko balioa kalkulatu zuen eta, Ptolomeok berak zehaztu zuen emaitza 11/83raino. Gainera, Plutarcoren arabera, eklipseak behatuz ondorioztatu zituen Eguzkiarainoko distantzia 804.000.000 estadio bestekoa zela, eta, Ilargirainokoa 780.000 estadio adinakoa. Makrobiok, gainera, Eguzkiaren diametroa Lurrarena baino 27 aldiz handiagoa kalkulatu izana aipatzen du. Orain dakigunez, Eguzkiaren diametroa Lurrarena baino 109 bider handiagoa da eta, Ilargirainoko distantzia Erastotenesek eman zuena baino ia hiru aldiz handiagoa. Eguzkirainoko distantziarentzat, aldiz, estadio batentzat 185 metroko balioa onartuta, 148.752.060 kmkoa eman zuen, oraingo unitate astronomiko moduan erabiltzen denaren oso antzerakoa. Katasterismoi izeneko lana sarri egotzi bazaio ere, non 44 konstelazio eta 675 izar izendatzen diren, ez zen bera izan egilea eta, horregatik, Pseudo-Eratostenes jartzen da haren egiletzat.\nLurraren dimentsioen neurketaAldatu\nUdako solstizioan eguzki izpiek perpendikularki jotzen dute Siena hiria. Alexandria, iparralderago, eraikuntza baten altuera eta berak egiten duen itzala neurtuta, Siena hiriak eta ekliptikaren (Eguzkiaren ibilbidearen) planoak mugatzen duten angelua kalkulatu daiteke. Angelu hauxe da Siena eta Alexandriaren arteko latitudeen aldea. Angelua ezagututa nahikoa da bi hirien arteko distantzia neurtu eta zirkunferentzia osora (360º) estrapolatzea.\nErastotenesen ospea, honela, Lurraren tamaina bere garaian kalkulatu izana da. Horretarako Dizearkok proposatu zituen latitude eta longitude kontzeptuez gain prozedura trigonometrikoa asmatu eta erabili zuen. Honengatik guztiagatik geodesiaren aita titulua dagokio. Bere liburutegiko papiro baten bitartez zekien Sienan (gaurko Asuan, Egipton) Udako solstizio egunean objektuek ez zutela itzalik sortzen eta argiak putzuen hondoa argiztatzen zuela; horrek, zera adierazten zuen, Siena tropikoaren lerroan bertan zegoela eta bere latitudea jada ezaguna zen ekliptikarena berarena zela. Erastotenesek Alexandria eta Siena longitude berean zeudela suposatu zuen (benetan 3º-ko aldea dute) eta, Eguzkiaren altuera izugarria izanik, honen izpiak paraleloak heltzen zirela Lurrera ere bai. Orduan, solstizioaren eguerdian Alexandrian, itzal bat neurtu zuen eta bere zenitarekin zirkunferentziaren 1/50-a zela (gaur 7º 12' ) aurkitu zuen. Horretarako, Kleomedesen arabera, scaphium, (orduko eguzki Proto-koadrantea) baten itzala neurtu zuen. Ondoren, hiri bien arteko distantziarentzat 5000 estadioko luzera hartu zuen. Balio hau nondik atera zuen jakiteko bertsio ugari daude; hirien arteko merkataritzan zebiltzanetik, edo Alexandriako liburutegitik bertatik edo, urrats uniformeak zenbatzeko, armada erabili zuela dira teorietako batzuk. Kontua da, zirkunferentzia osoaren 1/50-a 5000 estadio beste bada, Lurra osoaren zirkunferentzia 250.000 estadio luze dela. Beranduago 252.000ra zehaztu zuen neurketa.\nEstadioarentzat 185 m-ko balioa erabili zuela uste da eta orduan luzera 46.620 km-koa izango zen (6.620 km inguruko errorea, %17-a). Baina badago Egiptoko estadioa erabili zuela defendatzen duenik (52,4 cm-ko 300 ukondo bestekoa) eta, orduan, poloetatik igarotzen den zirkunferentziaren luzera 39.614,4 km-koa izango zen, gaurko 40.008 km-tik oso gertu eta %1-eko errorea baino gutxiagokoa.\nEratostenesek egindako kalkuluen zehaztasunari buruz hainbat lan burutu dira; horrelako batean Dennis Rawlinsek zerak aipatzen ditu: Eratostenesek zuzenki neurtu zuen datu bakarra Alenxandriaren zenitaren makurdura izan zen, 7’-ko (arkuaren 7 minutuko) oker batekin lortu ere, beste datu guztiak, nondik lortu zituen ez dakigularik, oso zehaztasun hobekoak gertatzen direlarik. Posidonio, 150 urte beranduago, Lurraren zirkunferentziarako neurketa dezente txikiagoa lortu zuen. Azken balore hauxe onartu zuten Ptolomeok berak eta Kristobal Kolonek ere, Indiarako bere mendebaldetiko bidaiaren bideragarritasuna argudiatzeko orduan. Lortuko ahal zuen Kolonek bere bidaiarentzako finantziazioa distantzia handiago batekin?\nBaina ez zen aipaturiko kalkulua Eratostenes geometrak egin zuen bakarra; Lurretik Eguzkirainoko distantzia 804 milioi estadiotan (139.996.50 km) kalkulatu zuen eta Lurretik Ilargirainokoa ere bai 708.000 estadio (123.280,500 km). Biak ere, orduko teknologiarentzako onargarriak diren neurketak.\nGeometriaz eta geografiazAldatu\nEratostenesek geometriari buruz egin zuen lanaren titulua De locis ad medietates baino ez dugu ezagutzen, (ez da alerik kontserbatu). Lana hau Pappusek aipatzen du geometriari buruzko liburu handia dela gaineratuz. Ptolomeo Evergetesi idatziriko eskutitz bat, aldiz, Arkimedesi buruz Eutoziok idatziriko liburuan aipatzen dena, bai kontserbatzen da. Eskutitza [kuboaren bikoizketari buruzkoa da. Aritmetikan ere ekarpenak egin zituen, aipagarriena, Eratostenesen bahea izenarekin ezaguna den metodoa, non zenbaki lehenak lortzen diren eta Niomedesen Aritmetika sarrera liburuan agertzen dena.\nGeografiari egin zion ekarpena oso garrantzitsua izan zen. Berak bataiatu zuen Dizearko eta Eudoxiorekin batera lantzen zuen zientzia hau. Ordura arte bidaiarien eta kronisten datu-bilketa baino ez zena, eta Alexandro Handiaren konkistei esker, Alexandriako Liburutegian gordetzen zena, lan sistematiko batean biltzeko lehena izan zen; Geographika izenekoa eta hiru liburukikoa bera. Lehenago liburuan bere aurrekarien gainbegiratu kritikoa egin zuen eta Lurraren itxurari buruz, esfera geldia bere ustez, egin zituen ikerketen berri eman zuen. Bigarrenean, gaur geografia fisikoa deitzen duguna jorratu zuen, eta bertan dago lehen aipatu dugun Lurraren dimentsioei buruzko saiakuntza. Azken liburuak, geografia politikoa zuen gaia eta orduko bidaiari zein geografoei esker ezagutzen ziren eskualdeen deskribapena egiten da. Hiriak kokatzeko, Dizearko aurrerago egin zuen era berean , ekuatorearen paraleloa den eta Herkulesen zutabeetatik (Gibraltarko itsasartea) Asiaren ekialdeko muturreraino doan lerro bat marraztu zuen. Lerro honek bi zatitan banatzen zuen lurralde ezagun eta populatua. Gainera, Alejandria-Siena lerroan finkatuz zuen meridianoa. Lan honetan, uste denez, hiriak, geografia-lekuak, ibaiak, lakuak, mendiak zein beste datu batzuk agertzen ziren mapa bat agertzen zen. Ez da falta, berriz ere, eskuizkribu honen inguruko polemikarik. Martzianok Eratostenesi Timostenesen Portuez izeneko lana plagiatu izana leporatu zion. Estrabonek, berriz, gezurtatu zuen plagioa, bere ustez, Timostenesen lanari garrantzi handia ematen bazion ere, sarri kritikatzen zituen haren iritziak. Iraun egin ziren liburuaren zatiak Gottfried Bernhardyk bildu eta argitaratu zituen, (Berlin, 1822), Eratosthenica izenburua zuen argitalpen batean.\nEratostenesek zenbaki lehenak lortzeko metodo erraz bat aurkitu zuen eta tresna batean islatu ere bai. Hau da, taula batean zenbakiak markatu zituen eta orduan hasten zen zulatzen posizioak zenbakiak banan aztertzen ordenan zenbaki bat zulatu gabe bazegoen zenbaki lehena zen eta hurrengo zenbakira pasa baino lehen bere multiplo guztiak zulatu behar ziren. Hasten da 2 zenbakiarekin, 2a zulatu gabe dagoenez lehena da (eta bere multiplo guztiak zulatzen dira orduan). Ondoren dator 3a, zulatuta ez dagoenez lehena da (eta bere multiplo guztiak zulatzen dira orduan), ondoren dator 4a, zulatuta dagoenez ez da lehena, eta zuzenean pasatzen gara hurrengo zenbakira. Eta horrela jarraitzen da azken zenbakira heldu arte... Zenbaki lehenak bukaeran zulorik gabe geratu direnak dira.\nEratostenesen arlo poetikoan bi lan daude: Erigone, Longinok goraipatzen duena, eta Hermes. Azken honetan, ezagunena berau, gai geografiko eta astronomikoak deskribatzen dira; hau da, Lurraren itxura, tenperatura, eguraldi desberdinak eta konstelazioak. Filosofia arloaren moralaz tratatu batzuk idatzi zituen eta, antza denez, filosofia orokorreko beste lanak ere bai. Historia arloa beti ere matematikaren ikuspuntutik landu zuen eta bere lan ezagunena, Kronografia izan zen, non gertaera literario eta politiko garrantzitsuenen datak agertzen ziren. Diogenes Laerzio eta Ateneo kronistek aipatzen duten Olinpiadak liburua Kronografiaren atal izango zen, seguruenez. Atikar antzinako komediaz lana ere berea da, eta Arkhitektonikos kai Skenographikos'[erreferentzia behar] haren parte. Azken hauetan, Aristofanes, Kratino zein beste dramagilek sorturiko lanen dekorazioa, janzkera, deklamazioa eta gaiak deskribatzen dira. Homeroren obra ikasi eta bere biografia bat idatzi zuen baina ez da gureganaino heldu. Bernhardyk , lehen aipatu dugun Eratosthenica liburuan Eratostenesen lan guztiak, eta egokitzen zaizkionak ere, biltzen ditu, Katasterismoi izenekoa ezik.\nIlargiaren krater batek Eratostenes izena du, bere ohorez. Garai berrietako lehen eguzki-erlojua asmatu zuen, gorago aipatu den Skaphe izenekoa, hain zuzen.\n(Gaztelaniaz) Diccionario Enciclopédico Hispano-Americano, Tomo VII. Montaner y Simón Editoreak (1890).\n(Ingelesez) Cartographic Images - Eratostenesen araberako mundua. ( 2004ko otsailak 7).\n(Ingelesez) University of St Andrews - Biografy. (2004ko otsailak 7).\n(Gaztelaniaz) Casanchi - ¿Cómo midió Eratóstenes?. (2004ko otsailak 7).\n(Ingelesez) Livius.org - A Short Biografy. (2004ko otsailak 7).\n↑ Sudaren arabera, 126. Olinpiada garaian jaio zen, (K.a. 276-272)\n↑ *Beste historialari batzuek K.a. 273an kokatzen duten bere jaiotza:: Manuel Lozano Leyva, De Arquímedes a Einstein, “de Bolsillo” argt., 37. or.\n↑ Sudaren arabera, 80 urterekin hil zen; Zensorinoren arabera (De die natali, 15) 81 urterekin eta Pseudo-Luziarraren arabera (Makrobioi, 27) 82 urterekin.\n↑ Asimov, Isaac. Asimov's Biographical Encyclopedia of Science and Technology, new revised edition. 1975. Entry #42, "Eratosthenes", Page 29. Pan Books Ltd, London. ISBN 0-330-24323-3]\nAzken aldaketa 29 apirila 2022(e)an, 10:27(e)tan\nOrriaren azken aldaketa: 29 apirila 2022, 10:27.


Ze morena zauden / Qué morena estás deritzo ‘Barriek’ programaren barruan 2017ko azaroaren 8tik 2018ko urtarrilaren 14ra arte Rekalde aretoan ikusi ahal izango dugun Damaris Panen erakusketari. Erakustaldi honetan, artistaren margolanik berrienak ikusiko ditugu, hots, urtebetetik gorako lanaren emaitza den formatu handiko obra bat eta tamaina ertaineko beste pieza batzuk. Horietan guztietan, pinturaren beraren gaia agertzen zaigu: materiazkoa, eskuzkoa, gorputzezkoa dena, ikusizkoaren menpean ez dagoena. Haren kasuan, pinturak nolabaiteko eskultura-ukitua hartzen du, eraikuntza arloa jorratzen duen margolanari esker. Pintatzen denak ez du bestelako esanahirik, haren balioa ez datza hartaz esan daitekeen ezertan, pintura bera baita esangura duena. Haren aburuz, jakintzarako eta afekturako bidea da pintura, pinturaz besteko gainerako gauza ororekiko topaketez akuilatua. Diferentziak, bitxitasunak, tolesturak, pitzadurak, normala dena, egunerokoa dena, gogaikarria dena, berdina dena.\nErakusketa argitzen duen testuak izenburuan agertzen den ideia garatzen du eta izenburu hori eta erakusgai dagoen lana elkarlotzen ditu. Arte-jardunbidean gauzen xedeak aldarazi beharretik abiatzen da, eta ondoren, gure larruazalen kolorea aldatzearen gaineko elkarrizketa jorratzen du. Ze morena zauden esamolde arrunta da, hutsala, esaera soila, aldi baterako agurtzeko ere erabiltzen duguna; baina, haren azalekotasuna edo izaera epidermikoa gorabehera, aldi berean adierazmolde sakona ere bada, ia filosofikoa: pertsona batek beste pertsona bati ‘ze morena zauden’ esaten dio = zu ez zara benetan halakoa = zu laster ez zara halakoa izango = zu orain behin-behineko egoera iragankorrean zaude = Izatea edo Egotea. Beste modu batekoa izan daiteke, eta bada, dena.


Mundiala ongi agurtzeko beste hiru domina | Kirolak | GARA\nMundiala ongi agurtzeko beste hiru domina\nEuskal tiralariek beste hiru domina eskuratu zituzten Txinan jokatu den Goma Gaineko Munduko Txapelketako azkeneko egunean. Atzo bi brontzezko eta zilarrezko bat eskuratu zuen Euskal Selekzioak. Guztira 16 dominarekin amaitu du Euskal Herriak Munduko Txapelketa hau.\nAtzokoan emaitzarik onena mutilek eskuratu zuten, 600eko mailan, hain zuzen. Finalean sartu ziren, maila bikaina emanez, baina han ezin izan zuten garaipenik eskuratu, eta amaieran zilarrezko dominarekin konformatu behar izan zuten.\nNeskek ere oso lan ona egin zuten, eta bai kluben mailan bai selekzio bezala jokatu dituzten maila guztietan lortu dituzte dominak; kluben mailakoan, ostiralean, gainera, hirurak lortu zituzten. Atzo ezin izan zuen finalean sartu selekzioak, baina hirugarren eta laugarren posturako lehia irabazi zuten, eta horrekin brontzezko domina eskuratu zuten Euskal Herriko selekzioko tiralariek.\nAzkeneko domina mistoetan iritsi zen. 600eko mailan lehiatu ziren maila honetan, eta Euskal Herriko selekzioak ez zuen lortu maila honetan ere finalean sartzea, baina hirugarren eta laugarren posturako lehia horretan garaipena eskuratu zuten, eta horren ondorioz hirugarren postua ziurtatu eta brontzezko domina kolkoratu ahal izan zuten.\nAzkeneko egunean gizonezkoak 680ko mailan ere aritu ziren, baina hauek ez zuten izan dominarik lortzeko aukerarik. Maila hori ez da izaten egokia euskal tiralarientzat ez goma gainean, ez eta lur gainean ere, eta oraingoan ere garbi geratu da, ez baitute dominarik lortu ahal izan mailarik astunenean. Hala ere, maila honetan berdeek oso itxura ona eman zuten.\nAtzoko tiraldiekin amaierara iritsi da aurtengo Goma Gaineko Munduko Txapelketa, eta Euskal Herriak 16 dominarekin amaitu du Munduko Txapelketa. Esan beharrik ere ez dago oso emaitza ona dela. 16 dominetatik bi izan dira urrezkoak, biak kluben mailan, zazpi izan dira zilarrezkoak, eta beste horrenbeste, brontzezkoak. Bertaratu aurretik egin zitezkeen iragarpenik onenak bete dituzte, beraz, euskal tiralariek.


Martxoaren 8a da, Emakumeon Nazioarteko Eguna. Urteetako borrokak gogoratzeko eta ospatzeko aukera ematen digu baina, batez ere, emakumeon egoeraren inguruko hausnarketak partekatu eta balantzea egiteko aukera ona izaten da.\nAzken urteetan pairatzen ari garen krisi gordinak gogor kolpatu du jendartea, baina bereziki emakumeek pairatu dituzte aurrera eraman diren politika ekonomikoak. Egoera orokor honetan, emakumeen eskubideen alorrean emandako atzerapausoak handiagoak izan dira, eta berdintasuna lortzetik urrunago gaude gaur: lana eta enpleguaren arteko desoreka, emakumeen enpleguaren prekarizazioa, dependentzia legearen aplikazio atzerakoia, indarkeria matxistaren areagotzea, eraso sexisten egunerokotzea, neo-matxismoaren indartzea... eta larriagoa dena, emakume eta gizonen arteko berdintasuna lortuta dagoenaren uste okerra.\n2017ko martxoaren 8 honen atarian, Azpeitiko Udalak argi esan nahi du, bestelako ustea zabaldu nahi baldin bada ere, emakume eta gizonen arteko berdintasuna lortzeko lan ikaragarria dagoela egiteko aurretik eta bide horretan urratsak eman behar ditugula.\nHitzetatik ekintzetara pasa bahar dugu, eta neurri horiek abian jartzeko konpromisoak hartu behar ditugu instituzio guztietan. Horregatik guztiagatik Azpeitiko Udalak konpromisoa hauek hartu nahi ditu:\n- Udaletik bultzatzen ditugun berdintasunerako politika publiko guztiak mantentzea eta indartzea.\n- Berdintasuna lortuta dagoenaren ustearekin amaitzeko sentsibilizazio kanpainak lantzea bereziki gazteeekin.\n- Azpeitiko herritarren denboraren erabilera aztertzeko proiektu berri bat martxan jartzea. Herritarren parte hartzearekin, Azpeitiko emakume eta gizonen denboraren erabilera sozialari buruzko diagnosia egitea.\n- Martxoaren 8a aldarrikapen eguna izanik, Azpeitiko Udaleko ordezkariak herriko eragileek deituak dituzten mobilizazio eta ekimenetan parte hartuko dugu.\n- Azpeitiar guztiei dei egiten diegu mobilizazio eta ekimenetan parte hartzera, bereziki martxoan 8an Emakumeen Mahaiak 19:00etarako deitu duen elkarrateratzera.


Debako San Roke dantza DVDan — dantzan.eus\nHemen zaude: Hasiera › Albisteak › Debako San Roke dantza DVDan\nDebako San Roke dantza DVDan\nDebako San Roke dantza bildu eta zabaltzeko asmoz DVDa karrikaratuko du Debako Gure-kai euskal dantzari taldeak abenduaren 19an (larunbata). Dantza honen inguruko historia, zenbait bitxikeria eta nola ez, dantza bera erakutsiko ditu ikus-entzunezkoak. Aurkezpena borobiltzeko hainbat ekitaldi antolatu dituzte egun horretarako, hala-nola, dantza emanaldia, bazkaria eta beste.\nAbuztuaren 16an, San Roke egunez, dantzatzen dute Deban ezpata-dantza. 1600 urte inguruan Deban izandako izurrite batez libratu omen zituen bertako biztanleak San Rokek eta horregatik urtero dantzatzen diote Debarrek haien patroiari.\nOhiturak mantentzeko borondatez, ezpata-dantzaren historia, berari buruzko zenbait pasadizo eta dantza bera erakusiko dituen DVDa prestatzen ari da Debako Gure-kai euskal dantzari taldea.\nAbenduaren 19an (larunbata) aurkeztuko dute jende aurrean eta aurkezpena borobiltzeko beste zenbait ekitaldi prestatu dituzte Deban:\n10.00: Dantzarien eta kofradeen bilkura foruen enparantzan. Ondoren hamarretakoa.\n12:00: Santakrutz ermitatik dantzarien irteera elizarantz ezkil-jotzearekin batera.\n12:30: San Rokeren irudia daramaten kostalero eta sendieri San Roke zortzikoa dantzatuko diete buruzagiek.\nOndoren DVD-aren proiekzioa elizako klaustroan.\n15:00: Bazkari herrikoia. Ondoren erromeria.\nDebar ugarik dantzatu izan du ezpata-dantza. Hartara, gaur eguneko dantzariak eta dantzari ohiak daude bilduta San Roke-ko kate luzean dantzan. Azaroaren 7an eta 14an hartuko dituzte dantzatu nahi dutenen izenak, Foruen plazan. Azaroaren 28an eginen dute lehen entsegua.


ARGINDARRAREN PREZIOAREN IGOERAREN AURREAN - BDS KOOP\nOligopolioen kontra, energia eskubide bezala aitortuko duen euskal eredu baten alde.\nBidasoak Eskubide Sozialen Kartaren Topagunea osatzen dugun eragile eta norbanakoek gogor salatu nahi dugu Estatuko oligopolio energetikoen botere eta jarrera. Izan ere, hotz ufadaren erdi erdian argi indarraren bataz-besteko prezioa % 27 igoarazi dute.\nAipatu oligopolioek 2021ari hasiera emateko, argiaren prezioa nabarmen igo dute. MWh-ak 100 eurotik gorako kostua izan dezake zenbait ordutegitan.\nHego Euskal Herrian, etxebizitzen %6,3-ak aurretik ere ezin zuen etxebizitza berotu eta “pobrezia energetikoa” bezala deituriko egoeran zegoen. Igoera honek egoera hau larritu eta familia gehiago egoera honetan murgilduko ditu.\nEdozein justizia sozial printzipioren kontra doan erabaki honen aurrean Behe Bidasoako Eskubide Sozialen Kartatik adierazi nahi dugu:\nEnergia bizitzarako oinarrizko baliabide bat dela. Hortaz ezin da merkantzia bat bezala ulertu eta ezin da beraz, honen salerosketa mozkinak lortzeko bide bezala erabili. Energiarako sarbidea eskubide unibertsal bat izan behar du.\nHoni loturik, ezin da onartu energia merkatuaren egungo izaera oligopolikoa. Honek klase popularrak enpresa handien gatibu uzten gaitu energia bezalako behar hain funtsezko baten aurrean. Hortaz enpresa hauen publifikazioa ezinbestekotzat jotzen dugu.\nBereziki gogor salatu nahi dugu Iberdrolaren jarrera. Askotan, “Euskal Oasiaren”, euskal sen enpresarialaren lorpen bezala jarri diguten enpresa. Ezkutatuz:\nIberdrolaren arrakastaren jatorria frankismoa dela.\nIberdrolaren espansioa batez ere hego Amerikaren arpilaketan eta hilketetan oinarritu dela (90.hamarkadan).\nIberdrola Euskal Herria jazartzen duen elite korporatiboaren zutoin bat dela.\nIberdrola ez dagoela euskal herritarroi energia eskura jartzeko, herritarron energia beharretik mozkin asaldagarriak ateratzeko baino ez.\nEnergiaren egoerak berresten du larri bezain estrategikoa dela, estatu espaiñol eta frantsesek babeste duten eredu kapitalista gainditu eta justizia soziala ardatz izango duen euskal eredua eraikitzea. Klase popularren mesedetan eraikia izango dena. Energiaren kasurako:\nEnergia zerbitzu publiko bezala herritar guztien eskuetan jarriko duena. Ulertuz natura baliabide finitu bat dela eta hortaz honen erabilera egokia bermatuz.\nEnergia burujabetza sustatuko duena eskualdez eskualde. Modu publiko-komunitarioan eratuko diren Energia Berriztagarrien Komunitateak sustatuz eta horrela energetikoki buruaskiak diren eskualdez osaturiko Euskal Herri berri bati bide emanez.\nEredu honen bidean Behe Bidasoako Karta Sozialetik borrokan jarraituko dugu.\nBehe Bidasoa, 2021-eko Urtarrilaren 15-ean


Grugies - Wikipedia, entziklopedia askea.\n49° 48′ 48″ N, 3° 15′ 58″ E / 49.8133°N,3.2661°E / 49.8133; 3.2661Koordenatuak: 49° 48′ 48″ N, 3° 15′ 58″ E / 49.8133°N,3.2661°E / 49.8133; 3.2661\nCastres, Dallon, Essigny-le-Grand, Gauchy, Saint-Quentin eta Urvillers\n1.355 (2017ko urtarrilaren 1a)\n655 (%48.3) 700 (%51.7)\nGrugies Frantziako udalerri bat da Aisne departamenduan dagoena, Hauts-de-France eskualdean. 2013an 1237 biztanle zituen.\n2007an udalerrian erroldatutako biztanleak 873 ziren. Familiak 330 ziren, horien artean 55 pertsona bakarrekoak ziren (24 bakarrik bizi ziren gizonak eta 31 bakarrik bizi ziren emakumeak), 102 seme-alabarik gabeko familiak ziren, 149 seme-alabarik gabeko bikoteak ziren eta 24 seme-alabak dituzten guraso-bakarreko familiak ziren.\n2007an 342 etxebizitza zeuden, 334 familiaren etxebizitza nagusia ziren eta 8 hutsik zeuden. 340 etxeak ziren eta 2 apartamentuak ziren. 334 etxebizitza nagusietatik 244 bere jabearen bizilekua ziren, 85 alokairuan okupaturik zeuden eta 5 doan lagata zeuden; 9 etxek bi gela zituzten, 39 etxek hiru zituzten, 115 etxek lau zituzten eta 171 etxek bost zituzten. 260 etxek euren parking plaza propioa zuten azpian. 133 etxetan ibilgailu bat zegoen eta 169 etxetan bat baino gehiago zituzten.\nGrugies udalerriko biztanleria-piramidea 2009an .\n2007an lan egiteko adina zuten pertsonak 567 ziren, horien artean 433 aktiboak ziren eta 134 inaktiboak ziren. 433 pertsona aktiboetatik 393 lanean zeuden (207 gizon eta 186 emakume) eta 40 langabezian zeuden (12 gizon eta 28 emakume). 134 pertsona inaktiboetatik 45 erretiraturik zeuden, 49 ikasten zeuden eta 40 "bestelako inaktibo" gisa sailkaturik zeuden.\n2009an Grugies udalerrian 371 unitate fiskal zeuden, 1.025,5 pertsonek osaturik. Pertsona bakoitzeko diru-sarrera fiskalaren mediana urteko 18.456 euro zen.\n2007an zeuden 20 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 5 eraikuntza enpresak ziren, 5 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 2 zerbitzu enpresak ziren, 2 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 1 posta bulegoa zen, 1 igeltseroa, 3 iturginak, 1 argiketaria eta 1 jatetxe.\nOrriaren azken aldaketa: 9 azaroa 2020, 17:35.


Hondak Ingalaterrako fabrika itxiko du, eta 3.500 lanpostu arriskuan jarri | Ekonomia | Berria\nHondak Ingalaterrako fabrika itxiko du, eta 3.500 lanpostu arriskuan jarri\n'Brexit'-ak ez ezik, erabakian eragina izan du merkataritza itunari esker Japonian egindako autoek ez dutela muga zergarik ordainduko EBn\nTakahiro Hachigo Hondako presidentea, artxiboko irudi batean. KIYOSHI OTA / EFE Tamaina handiagoan ikusi\nAutogintzaren motorra geratzen ari da Erresuma Batuan. Hondak agian gaur bertan jakinaraziko du ofizialki Swindon hirian (Ingalaterra) duen lantegia itxi egingo duela 2022. urtean. 3.500 lanpostu daude arriskuan. Sky News-ek aurreratu duenez, Hondaren Europako adarraren egoitzak Bracknellen jarraituko du (Ingalaterra), eta 1 Formulako taldea ere han geratuko da. Civic modeloaren 160.000 unitate irten ziren iaz Swindondik, Erresuma Batu osoko auto ekoizpenaren %10.\nErabakia brexit-arekin lotu daiteke, indarrean jartzeko hilabete eskas falta den honetan artean ez dagoelako garbi zer gertatuko den. Ezjakintasun hori oso kaltegarria da autogileentzat, just in time ekoizpen eredua erabiltzen dutelako: osagaiak ekoizpen egunean bertan edo egun gutxi aurretik iristen dira muntatze lantegira, eta, hortaz, ahalik eta muga irekienak derrigorrezko dituzte ongi funtzionatzeko.\nBaina Hondaren erabakian zeresana izango zuen Japoniaren eta Europako Batasunaren arteko merkataritza itunak ere. Hilaren 1ean sartu zen indarrean, eta haren bidez desagertu egingo da Japoniatik inportatutako autoek EBn ordaintzen duten %10eko muga zerga. Hau da, posible dela merkeago izatea autoa Japonian egitea eta handik EBra eramatea, Erresuma Batuan egin eta kontinente zaharrera bidaltzea baino, azken aukera horretan litekeena delako muga zergak pagatzea.


Antequera Azpiriren erakusketa Koldo Mitxelena Kulturunean - Artikulua - Gipuzkoa ETORKIZUNA ORAIN\nAntequera Azpiriren erakusketa Koldo Mitxelena Kulturunean\nErakusketa 2017ko urtarrilaren 14ra egongo da zabalik. Asteartetik larunbatera, 11:00etatik 14:00etara eta 16:00etatik 20:00etara.\nMaria José Tellería, Kultura Zuzendariak eta Mikel Lertxundi Galianak, erakusketaren koordinatzaileak gaur Koldo Mitxelena Kulturunean inauguratuko den Pedro Antequera Azpiriren erakusketa aurkeztu dute.\nErakusketa azaroaren 23tik 2017ko urtarrilaren 14ra egongo da zabalik Asteartetik larunbatera, 11:00etatik 14:00etara eta 16:00etatik 20:00etara.\nIlustratzailea, umorista grafikoa, publizista, idazlea eta, neurri txikiagoan, margolaria, Pedro Antequera Azpirik Gipuzkoan garatu zuen bere karreraren parte bat. 1919 eta 1934 bitarteko hiru bosturtekoek haren etapa emankor eta zoriontsuena izango ziren seguruenik; bete-beteko garaia izan baitzuen, halako kezkarik gabeko garai bat, baina gerrak zapuztuko zion hori guztia gerora.\nMadrilen jaio zen 1892an, umetan hasi zen bere eguneroko bizitzako gaiak marrazten eta garaiko aldizkari ilustratuetan inspiratutako koadernotxo bat argitaratzen. Zuzenbidean eta Filosofia eta Letratan lizentziaduna bazen ere, Amalia Sansinenearekin ezkondu eta Donostiara bizitzera etorri zenerako, 1919rako, marrazkilari karreraren aldeko hautua egina zuen.\nDonostian publizista eta ilustratzaile gisa lan egin zuen, nolanahi ere, inplikazio berezia izan zuen umore grafikoaren defentsan. Bere lanbideari duintasuna emateko grina horrek bultzatu zuen Nazioarteko Umorearen Aste Nagusia (1926) eta Donostiako Umorista eta Ilustratzaileen II. Erakusketa (1932) antolatzera. Dinamizatzaile bikaina, hogeiko hamarkadan Donostiako beste erakusketa artistiko eta historiko batzuetan parte hartu zuen, eta hogeita hamarreko hamarkadan Eusko-Pizkundea elkartearen erakusketak zuzendu zituen. Kultur giro horrek eraman zuen Antonio Oruetak euskal tradizioa goraipatzeko antolatu zituen hainbat ekitalditan parte hartzera, hala nola Euskal Aste Nagusian, 1927az geroztik urtero egin zena, edo arte eszenikoaren Saski-Naski elkartean, 1928an jaio zen diziplina askotariko esperientzia artistikoan.\nAzken batean, Antequera Azpiri erreferentzia bat izan zen Donostia alai eta dibertigarriaren irudia osatzerakoan. Bere lanetako askotan jasotzen da urte zatirik handienean bisitariari harrera egiteko eta haren olgeta grina asetzeko prest zegoen hiriaren alferkeriazko bizimoduaren kontakizuna.\nHogeiko hamarkadan, publizitaterako dohaina ustiatu zuen higiene, edertasun, perfume, jantzi, automozio eta elikadura produktuekin. 1924an Lizarriturry y Rezola enpresako zuzendari artistikoa izatera iritsi zen. Lagarto xaboiaren irudi berria diseinatu zuren eta Gurys perfumeria marka sortu zuen. Produktu horien bilgarriak, etiketak eta iragarkiak proiektatu zituen, hiri mundu sofistikatu eta kosmopolita baten irudi limurtzaileak eraikiz.\n1928tik aurrera Nestlé enpresarentzat lan egin zuen txokolateen publizitatea egiten eta Manolín aldizkaria sortzen, haurren fidelizazioa lortzeko asmoz. Hogeiko hamarkadaren azken urteetan bere gain hartu zituen Gipuzkoako zenbait enpresa eta erakundek egindako enkarguak, besteak beste Caja de Ahorros Provincial de Guipúzcoa, Limonada Osasuna, Boinas Elósegui o Librería Internacionalek egindakoak.\nKarikaturak eta txisteak\nUmorista grafiko gisa, karikaturak eta txisteak egin zituen tokiko prentsan eta prentsa nazionalean ateratzeko, eta obra autonomo gisa merkaturatzeko. Modu horretan bere lanbidea defendatzen zuen, bere produktuak masen hedapen euskarrietatik atera eta eremu pribatura eramanez.\nEz karikaturek ez txisteek ez zuten mintzeko asmorik. Txisteetan umore neurtua erabiltzen zuen, satira saihestuz, horren ordez nahiago izan zuen komikotasuna bilatzea eguneroko egoerak, oker ulertuak eta hitz-joko tolesgabeak disekzionatuz. Karikaturei dagokienez, keinu eta ezaugarri fisiko batzuen sintesi eta gehiegikerian oinarrituta daude, eta horrek ez zuen eragotzi protagonistaren psikologia bete-betean atzematea.\nGipuzkoa airetiko ikuspegiz\nAiretik ikusitako jende-multzoen eszenak bere ezaugarri dira. 1910 eta 1960ko hamarkaden artean konposizio asko egin zituen, eszenak zuzenean ikustetik eta horietan gertatzen ziren egoeren transkripzio gutxi-asko egiazko batetik ondorioztatuta. Gehienak Donostian girotuta daude, bertako hondartzetako, pasealekuetako eta dibertsio zentroetako irudiekin, hala nola, kasinoa, Atotxa eta Txofre plaza. Egoera gehienak errepikatu egiten ziren ilustrazioetan, txiste edo karikatura gisa, eta aukera ematen digute hark zeuzkan interes eta mugimenduak ezagutzeko, egoeren gaineko analisi zorrotzerako zuen gaitasunarekin batera.\nBere karrerako lehen hogei urteetan jarduera oparoa garatu zuen liburu ilustratzaile eta idazle gisa; lan horien hartzaileak haurrak ziren nagusiki. Bere tokia aurkitu zuen, garapen ekonomikoari eta hirien zein irakaskuntza beharren hazkundeari esker hedatzen ari zen sektore batean.\n1917tik 1933ra arte Hijos de Santiago Rodríguez argitaletxeari lotuta egon zen, argitaletxe horren helburua izanik egile ospetsuak eta marrazkilari nabarmenak nahastea. Garai horretan argitaletxetik kanpo egindako lanen artetik nabarmentzekoak dira Manolín (1928-1930) aldizkariaren esperientzia eta, batez ere, Corremundo. Aventuras de un aviador de doce años (1932), seguruenik bere obra biribilena.\nEkitaldiak: Donostiari bizia ematen\nHirian saldoka zebiltzan turistak entretenitzeko ekitaldi ugari diseinatu zituen pertsonaia sorta baten asmamena izan zuen elikagai hogeiko eta hogeita hamarreko hamarkadetako Donostiak. Nabarmenenetako bat Antequera Azpiri izan zen, eta Madrilen aurrez izan zituen esperientziek jauzi kualitatibo bat proposatzera eraman zuten, 1926an Donostiako Nazioarteko Umorearen Aste Nagusia antolatuz. Esperientzia global modura egituratu zen, erakusketak, kontzertuak, datza eta hitzaldiak bateratuz (Manuel Abril, Bon eta K-Hito). Asteari amaiera emateko bilera gastronomiko-umoristiko bat egin zen (Saltxa Humorística).\nEra berean, Euskal Aste Nagusiaren eta arte eszenikoaren Saski-Naski elkartearen antolakuntzan parte hartu zuen. Saski-Naski elkartea 1928an jarri zen abian, eta jantziak nahiz eszenografiak diseinatu zituzten artista plastiko ugari bildu zuen.


Nafarroako Artxiboak Bonaparte printzearen euskarazko eskuizkribuak irekian argitaratu ditu\nNafarroako Artxiboak Bonaparte printzearen euskarazko eskuizkribuak irekian argitaratu ditu astelehena, 2018.eko otsailak 5\nGuztira, 134 dokumentu sartu dira; horietatik 118 euskaraz, eta gainerakoak frantsesez, gaztelaniaz, latinez, proventzeraz edota patois eta poitevin hizkuntzetan idatzitakoak\nArtxibo Irekian sartu den euskarazko eskuizkribua. ( irudia handitu )\nNafarroako Errege Artxibo Nagusiak Luis Luziano Bonaparte printzeak XIX. mendearen erdialdean euskarari nahiz euskalkiei buruz bildu zituen eskuizkribuen bilduma argitaratu du Nafarroako Gobernuaren atari instituzionaleko "Artxibo Irekia" web-bilatzailean. Guztira, 134 eskuizkribu sartu dira, horietatik 118 euskaraz, eta gainerakoak frantsesez, gaztelaniaz, latinez, proventzeraz edota patois eta poitevin hizkuntzetan idatzitakoak. Horiek guztiak orrialde osoz kontsulta daitezke www.archivoabierto.navarra.es Webgunean.\nBonaparte printzea, euskararen ikertzailea\nLuis Luziano Bonaparte (Thorngrowe, Ingalaterra, 1813 - Fano, Italia, 1891) hizkuntzalaritzan eta dialektologian espezializatutako filologo ospetsua izan zen. Frantziako garai hartako familiarik garrantzitsuenetako baten altzoan sortu zen, izan ere, haren aita Luziano Bonaparte Napoleon Bonaparte enperadorearen bigarren anaia baitzen. Bigarren Inperioaren garaian, 1850ean, haren lehengusu Napoleon III.ak printze titulua eta ohoreak eman zizkion, eta jarleku bat senatuan. 1860an, Frantziak Ohorezko Legioaren Gurutze Handia eman zion, eta 1883an, Britainia Handiko gobernuak urteroko pentsio bat esleitu zion Ingalaterrako patois eta dialektoei buruz egin zituen lanengatik.\nLuis Luziano Bonapartek prestakuntza zientifikoa zuen, haren anaia Charles Bonaparte naturalista eta ornitologo ospetsuak bezalaxe. Hastapenetan kimikan eta mineralogian jardun zuen arren, bizitza osoa eman zion linguistika eta dialektologia ikasteari, euskararekiko jakinmin berezia azalduz.\nHainbat bidaia egin zituen eta Nafarroa hiru aldiz bisitatu zuen, 1857an, 1866an eta 1867an. Haren lan eta ahaleginen emaitza dugu euskal hizkuntzalaritzari buruzko hogeita hamahiru obraren argitalpena; horien artean, Le verbe basque en tableaux (Londres, 1869) eta euskarari identifikatu zizkion zortzi euskalkiak biltzen dituen Carte des sept provinces basques montrant la délimitation actualle de l'euscara et sa division en dialectes et sous-dialectes et varietés (Londres, 1863) delakoa nabarmen daitezke.\nHizkuntzari buruzko eskuizkribuak\nArtxibo Irekiari gaineratu zaion nafar funtsa, Resurreccion Maria de Azkuek, Carmelo Etxegaraik eta Arturo Campionek agirietan aipatutako euskalkien kokapen geografikoaren arabera bereizi eta Nafarroako Foru Aldundi Probintzialari emandako agiriek osatzen dute. Irizpide berbera erabili zen Gipuzkoako eta Bizkaiko aldundiei emandako zatiak bereizterakoan. Eskuizkribuak ebanjelioei eta Bibliari buruzko testuak, dotrina-liburuak, sermoiak eta otoitzak dira, den-denak XVIII. eta XIX. mendeetakoak eta euskaraz –bereziki Nafarroako euskalkietan– idatzitakoak. Euskara eta gaztelaniazko hiztegiak ere badira.\nInformazio hori guztia oinarrizkoa izan zen Bonaparte printzeak ikerketa-lanetan aurrera egin zezan. Lan guztien artean, euskararen dialektoak irudikatzen dituen mapa nabarmendu behar da, euskalkien banaketaren funtsa izan baita oraintsu arte. Bonapartek zortzi euskalki bereizi zituen: bizkaiera, gipuzkera, Iparraldeko goinafarrera, Hegoaldeko goinafarrera, mendebaldeko behenafarrera, ekialdeko behenafarrera, lapurtera eta zuberera. Carte des sept provinces basques montrant la délimitation actualle de l'euscara et sa division en dialectes et sous-dialectes et varietés izenburua daraman mapa ezagun hau Stanford´s Geographical Stablishment-ek argitaratu zuen Londresen 1863an. Nafarroako Errege Artxibo Nagusiak mapa honen ale batzuk dauzka, eta azken urteotan Artxibo Irekia web-bilatzailearen bitartez eskura daitezke.\nBilatzailean sartu diren funts dokumental bereko beste eskuizkribu batzuen bitartez, argi gelditu da Luis Luziano Bonapartek linguistikarekiko zuen jakinmina euskaratik harantzagokoa dela, beste hainbat hizkuntzaran idatzitako testuak bildu baitira. Ingelesez, frantsesez, gaztelaniaz, latinez eta proventzera, patois eta poitevin bezalako hizkuntzetan idatzitako eskuizkribuak dira, eta horien artean, finlandierari buruz frantsesez landutako ikerketa bat ere aurki daiteke. Horren harira, Igandeko Otoitza berrogeita hamar hizkuntzatan eta horiei dagozkien grafietan idatzita biltzen dituen eskuz idatzitako liburuxka bat da bildumako testurik garrantzitsuenetakoa.\nBilduma irekia eta eskuragarria\nArgitalpen berri honi esker, Artxibo Irekia bilatzailea Nafarroako artxiboetako jatorrizko informazio-iturrietara jotzeko baliabide nagusia bilakatu da. Horren harira, Bonaparte printzearen agiriak, bilatzaile berean argitaratutako beste hainbat agiriri gaineratu zaizkie. Horien artekoak ditugu Renaren dokumentazioa, Gerra Zibilari buruzko Nafarroako agiriak edota kartografia eta ikonografia historikoaren errepertorio ezagunak biltzen dituzten irudi-dokumentuen bilduma.


Kontxik KZgunea gomendatzen dio mundu guztiari - KZblog\nHasiera/Internet eta Teknologi berriak, Orokorra/Kontxik KZgunea gomendatzen dio mundu guztiari\nKaixo KZgunearen lagunak. Zer moduz zaudete? Ni paseoan ibili naiz gaur. Nire inguruko plaza eta parkeetan zehar ibili naiz, eta jende pila bat topatu dut bidean.\nSinets dezakezue KZgunea oraindik ezagutzen ez duen jendea dagoela? Ba egia da. BakQ ziurtagiri digitala non atera behar zen ez zekiela zioen bikote baten ondotik igaro naiz. Zuek, jakin badakizue KZguneetako edozeinetan egin daitekeela, eta hala esan diet beraiei ere.\nParke batetik igarotzean, haurrak kexu ziren gurasoek eta aitona-amonek etengabe eskatzen dietelako laguntza mugikorra edo ordenagailua erabiltzeko. Ezaguna da egoera niretzat… nik ere askotan eskatu izan dut laguntza KZgunea ezagutu aurretik. Orain ikastaroekin, hitzaldiekin eta bideokonferentziekin ni bakarrik moldatzen naiz eta ez diot inori laguntzarik eskatu behar. Eta gainera doan da. Poztu egin dira eurei ere kontatu diedanean.\nKZgunearen zerbitzuaz ere asko gustatzen zaidan zerbait da hezitzaile batekin gera gaitezkeela IKTekin zerikusia duten zalantza puntualak argitzeko: Tutoretzak dira hain zuzen ere. Datuak mugikor zaharretik berrira pasatzen ez zekien bikote batek asko eskertu dit informazioa.\nEta zuek? Ezagutzen al duzue KZgunetik pasatzea ondo letorkiokeen norbait? Partekatu ezazue zalantzarik gabe eta mesede handia egingo diozue.\nKZgunea2022-05-12T18:38:08+02:002022/05/13|Internet eta Teknologi berriak, Orokorra|Iruzkinik gabe


Irekia Eusko Jaurlaritza - Gobierno Vasco :: Euskadik postu bat egin du gora Kalitatezko Q-a daukaten turismo-establezimendu gehien dituzten erkidegoen rankingean\nEuskadik postu bat egin du gora Kalitatezko Q-…\n\nEuskadik postu bat egin du gora Kalitatezko Q-a daukaten turismo-establezimendu gehien dituzten erkidegoen rankingean Iturria: Irekia\n\n\n\n\n\n\n\n\nGaur hasiko da Eusko Jaurlaritzaren kanpaina bat, Basquetour agentziaren bidez, sektoreko kalitate-ziurtagiriak indartzeko\nKalitatezko Q-a daukaten 281 establezimendu ditu Euskadik: hirugarren erkidegoa da zenbaki absolutuetan eta bigarrena termino erlatiboetan; bietan ere postu bat gora egin du iaztik hona\nTurismo-sektorean Kalitatezko Q-a daukaten establezimendu gehien dituen Espainiako hirugarren erkidegoa da Euskadi. Guztira, 281. Termino absolutuei gagozkiela, Andaluziak (406) eta Kataluniak (332) soilik gainditzen dute, hau da, turismo-establezimenduen zenbaki globalean potentzial handiagoa duten bi eskualdek. Termino erlatiboetan, dena den, Euskadi oraindik ere hobeto kokatuta dago: bigarren postuan dago. Nafarroa da erkidego bakarra erlazio hobearekin Kalitatezko Q-a daukaten lokalen eta sektoreko establezimenduen guztizko kopuruaren artean. Bi kategoria horietan, Euskadik postu bat egin du gora iazkoarekin alderatuta.\nGaur eman dira ezagutzera datu horiek Bilbon, euskal turismo sektorean kalitatea sustatzeko kanpaina baten aurkezpenean. Merkataritza eta Turismoko sailburuorde Pilar Zorrillak eta Basquetour sozietate publikoko zuzendari Ana Izagirrek azaldu dituzte gaur hasiko den kanpainaren xehetasunak, turismo-kalitateko bereizgarriak dauzkaten enpresen onespena gehitzea helburu duen kanpainarenak. Era berean, ziurtagiria daukaten lokalen kopuruaren hazkundeak jarrai dezala lortu nahi da.\nEuskadi, lehenengo lehiakortasunean\nEuskadik urtero gainditzen ditu kalitate-estandarrak, eta horren adierazgarri da ziurtaturiko establezimenduen kopurua. Baina, gainera, badira beste adierazle batzuk. Duela gutxi aurkeztu da Monitur 2009 'Espainiako Autonomia Erkidegoen Turismo Lehiakortasunaren Monitorea'. Excelturrek eta Deloitte aholkularitza-enpresak egindako lan zehatza da, eta turismo-sektoreko lehiakortasunaren gakoak finkatzen dituzten 66 aldagai erabili dituzte. Eta ondorioa izan zen alor horretan erkidego onena Euskadi zela.\nSailkapen horren balioa nabarmendu du sailburuordeak eta azpimarratu du Euskadiko turismo-industriaren kalitatea eta lehiakortasuna indartzeko politikekin jarraitzearen garrantzia. Ildo horretan, Industria, Berrikuntza, Merkataritza eta Turismo Saila une honetan ari da 2010-13 Enpresa Lehiakortasuneko Plana bukatzen, hurrengo asteetan aurkeztuko dena, eta Turismo Sektoreko Lehiakortasun Plan berri batean ari da lanean.\nKanpainaren aurkezpenean, Pilar Zorrilla sailburuordeak enpresek beren lehiakortasuna hobetzeko eta kalitate eta bikaintasunean ziurtagiriak lortzeko egindako ahalegina onetsi du. Eta horri zor zaio Administrazioak egiaztagiri horien sustapenarekin erantzun beharra.\nBasquetour Turismoaren Euskal Agentziak agindutako kanpainak Kalitatezko Q-aren programak ezagutaraztea du helburu, baita Jardunbide Egokiena ere. Bi publiko desberdini zuzenduta dago: alde batetik, gizarteari oro har, ziurtaturiko establezimenduen lana identifikatu eta bereizteko; bestetik, sektoreko profesionalei (hotelak, landa-ostatuak, bidaia-agentziak, tabernak, kafetegiak, turismo-bulegoak, museoak....), enpresaburuen artean ahalegin hori sustatzeko.\nKanpaina gaur hasi da eta urte-amaierara arte iraungo du, bi sektoreen artean banatuta. Udan, biztanleriari oro har zuzenduko zaio, eta azken hiruhilekoan, profesionalei. Hainbat tokitan ikusi ahalko da, hala nola prentsan, irratian, kanpoaldeetan, tokiko telebistetan eta sektore-bitartekoetan.\nGainera, Jardunbide Egokiekin loturiko kanpaina indartzeko, kale-ekintza bat egingo da 27 euskal udalerritan.\nSektorerako berariazko ziurtagiria da Kalitatezko Q-a, enpresen lehiakortasuna hobetu eta haiei erremintak emateko kudeaketa- eta kalitate-sistema bat ezartzeko, eta merkatuari jakinarazteko.\nBestalde, Jardunbide Egokien Programa turismo-kalitatearekiko konpromisorako onespen-bereizgarria da. Turismo-establezimenduen kudeaketan zorroztasuna epe ertain-luzera indartzea du helburu. Tamaina txikiko establezimenduei zuzentzen zaie bereziki programa.